Zašto bi trebalo da verujete sponzorisanim tekstovima na blogovima? | Dragan Varagić Blog\n“inače ne verujem sponzorisanim tekstovima, ali je ovo izgleda istinito”,\n“manje verujem autoru ovog bloga jer objavljuje sponzorisane tekstove”,\n“sponzorisani tekstovi služe da bi kompanija lagala u svoju korist”\nIstorijat kreiranja oglasa u poslednjih pedesetak godina pokazuje da veliki broj kompanija je pokušavao i pokušava da ulepša stvarnost svojim propagandnim porukama, ali to već duže vremena ozbiljno gubi smisao.\nU slučaju blogova, situacija sa javnim objavljivanjem sponzorisanih tekstova bi trebalo da bude drugačija iz tog razloga što bi oni koji su se godinama ozbiljno trudili da ostvare poverenje od strane svojih čitalaca, trebalo bi da znaju da se to poverenje može izgubiti u sekundama. Takođe je činjenica da “slava udara u glavu”, i da su toj “slavi” podlegli određeni pojedinci koji nisu razmišljali o nekoliko veoma važnih karakteristika vremena u kojem živimo:\nDruštveni mediji su dvosmerno okruženje u kojem je očekivano da kompanija dobije povratnu informaciju u vezi sa njenim predstavljanjem na blogovima i društvenim mrežama.\nSve kompanije koje su svesne prednosti i opasnosti konverzacije online (dvosmerna komunikacija) veoma ozbiljno biraju “online osobe” koje će relevatno preneti tačne informacije, koje nisu “spinovane”, jer dokazana laž na društvenim mrežama predstavlja veliku opasnost po reputaciju kompanije.\nOrganizacije (ali i agencije iz oblasti marketinga i PR-a koje predstavljaju te organizacije) neće se obratiti pojedincima za koje se zna da često menjaju mišljenje, da promovišu sve što im se plati da rade (danas promovišu klijenta, sutra njegovu konkurenciju), da nemaju svoj stav… I ovo nisu relevantni predstavnici blogera i korisnika društvenih mreža.\nSve prethodno dovodi do realnog stanja komunikacije organizacija preko blogova, a to je plasiranje informacija koje veoma verovatno iniciraju pozitivnu povratnu spregu od strane online korisnika, jer je efikasna kvalitetna, interesantna i potrebna informacija – a ne lažna.\nNajozbiljniji blogeri će se dosta potruditi da upravo opravdaju poverenje svojih čitalaca kreiranjem kvalitetnih sponzorisanih tekstova po principu koji se u poslednje vreme naziva Native Advertising. Postoje lepi primeri ovakvih tekstova na domaćoj blogosferi – npr. Maggi i Dove primeri (Napomena: primeri nemaju veze sa mojim aktivnostima), gde je “iz aviona” očigledno da su kvalitetni tekstovi obezbedili još bolju reputaciju blogera i doneli potrebne ciljeve kompanijama koje su zakupile ovaj tip promocije.\nČitajte tekstove bez obzira da li ih neko podržava ili ne – i procenite kvalitet teksta.\nAko postoje laganja, neadekvatni oglašivači i slično na blogu, taj bloger je već izgubio svoju reputaciju, a možda i nije svestan toga…\nOzbiljni promotivni tekstovi jesu karakteristika aktivnosti ozbiljnih blogera koji drže do svoje reputacije.\nZašto bi trebalo da verujete sponzorisanim tekstovima na blogovima?, 5.9 out of 10 based on 34 ratings\nAutor teksta: Dragan Varagić, 08/07/2013, RSS


Brisel neće da se meša u ubistvo dijaloga?! | Politika | Novosti.rs\nPOSLE NERAZUMNOG POTEZA PRIŠTINE Brisel neće da se meša u ubistvo dijaloga?!\nD. R. Đ. - G. Č. | 09. mart 2019. 08:02 | Komentara: 66\nU Beogradu u petak zasedao Savet za nacionalnu bezbednost. Srbija će zaštiti svoje interese i građane - poruka državnog vrha\nEVROPSKA unija, kao posrednik u dijalogu Beograda i Prištine, ponovo je svojim ćutanjem čvrsto stala na stranu kosovskih Albanaca. Odbijanje Brisela da zauzme stav o platformi, u četvrtak usvojenoj u kosovskoj skupštini, uz pravdanje floskulom da se "stavovi pojedinih strana u dijalogu ne komentarišu", samo je dodatni vetar u leđa namerama Prištine.\nSvoje želje kosovske vlasti stavile su crno na belo u vidu platforme za dijalog sa Beogradom, a one su sve samo ne nestatusne, što je trebalo da bude osnovni predznak briselskog dijaloga.\nOvaj dokument predviđa 11 principa na osnovu kojih će delovati prištinski tim za dijalog i njime se traži: recipročno priznavanje unutar postojećih "granica", povlačenje Rezolucije 1244 SB UN, da Srbija prekine sve aktivnosti koje sprečavaju Kosovo da postane međunarodno priznato, osnivanje specijalnog suda za navodne zločine Srbi, nadoknadu ratne štete...\nUz to, navodi se da na Kosovu ne može da postoji dodatni nivo u strukturi vlasti tzv. Republike Kosovo, osim lokalne i centralne vlasti...\nOva poslednja stavka u praksi bi značila da, ukoliko se ikada osnuje Zajednica srpskih opština, ona ne bi mogla da ima izvršna ovlašćenja. Garanti primene postignutog sporazuma, po zamisli Prištine, bili bi EU i SAD.\nUpitana da prokomentariše ovaj papir, portparolka u Evropskoj komisiji Maja Kocijančič u petak je rekla da EU, kao posrednik, "ne komentariše stavove pojedinih strana u dijalogu" i da se jedino pregovorima može doći do sporazuma koji je od interesa za građane Kosova, Srbije i regiona.\nPročitajte još -BRNABIĆEVA SE OBRATILA GRAĐANIMA VRANjA: Ne odustajemo od borbe za bogatiju i pristojniju Srbiju\nDodala je i da sporazum Beograd-Priština mora biti saglasan međunarodnom pravu i dobiti podršku svih država članica EU. Dodatna pitanja "Novosti" - kada očekuju postizanje sporazuma i da li je njihov stav identičan poziciji Vašingtona "da bi međusobno priznavanje do kraja godine bilo najbolje" - ostala su bez odgovora.\nZbog ovog dokumenta, koji se u srpskom državnom vrhu doživljava kao ubistvo dijaloga, u petak ujutru zasedao je i Savet za nacionalnu bezbednost koji je sazvao predsednik Aleksandar Vučić. Posle tog sastanka, premijerka Ana Brnabić rekla je da je platforma Prištine suprotna zdravom razumu, a da će reakcija Srbije, kao i dosad, biti odmerana i odgovorna, ali da će država u svakom trenutku umeti da zaštiti i svoje i interese građana. Premijerka je najavila i da će ona, predsednik Vučić i ministar spoljnih poslova Ivica Dačić u nedelju ujutru razgovarati sa patrijarhom Irinejom i Sinodom SPC o situaciji na KiM.\nZa platformu je rekla da je "dokument protiv bilo kakvog kompromisa, daljeg dijaloga i da ne govori ništa o životu Srba na KiM".\n- Usvajanje ovakve platforme je bez sumnje treći završni udarac dijalogu Beograda i Prištine. Prvi udarac bilo je nepoštovanje Briselskog sporazuma, jer ne postoji ništa od ZSO. Drugi udarac bilo je uvođenje taksa na robu iz Srbije i BiH - navela je Brnabićeva, uz zaključak da je Priština svim dosadašnjim koracima usmerenim protiv Beograda sistemski išla na to da se dijalog obustavi.\nPre sastanka Saveta za nacionalnu bezbednost, predsednik Vučić sastao se sa podsekretarom za politička pitanja u Stejt departmentu SAD Dejvidom Hejlom, kome je preneo ocenu da je platforma za dijalog Prištine u suštini odluka Prištine da prekine dijalog sa Beogradom.\nVučić je rekao i da je odavno upozoravao visoku predstavnicu EU Federiku Mogerini i njen tim da usvajanje ovakve platforme ne ostavlja prostor za kompromis. On je Hejlu rekao i da će Srbija u relativno kratkom roku doneti mere kojima će reagovati na neispunjavanje obaveza iz Briselskog sporazuma, na uvođenje taksa i odluku Prištine o prekidu dijaloga.\nPročitajte još -PLATFORMA KRITIKOVANA U PRIŠTINI: Daje prostor za razne interpretacije\nPovodom sastanka Vučića i Hejla, na tviter-nalogu američke ambasade poručeno je da "SAD pozivaju na ukidanje tarifa, zaustavljanje obostranih provokacija i nastavak dijaloga". Tokom susreta sa premijerkom Brnabić zvaničnik iz Vašingtona je rekao da dogovor mora biti prihvatljiv i za Beograd i za Prištinu.\nU UVODU MIŠLjENjE SUDA PRAVDE\nU UVODU svoje platforme Priština se poziva na odluku Međunarodnog suda pravde iz 2010, koji je "potvrdio da je proglašenje nezavisnosti Kosova u skladu s međunarodnim pravom" i naznačava da je posle toga Generalna skupština UN, koja je sudu i uputila pitanje, uzela u obzir presudu Suda i podstakla dijalog pod pokroviteljstvom EU. Godine 2008, tadašnji ministar spoljnih poslova Vuk Jeremić predao je predlog Rezolucije Srbije o Kosovu u zvaničnu proceduru Generalne skupštine UN, kojom se zahtevalo da GS zatraži savetodavno mišljenje MSP o legalnosti proglašenja nezavisnosti Kosova.


Flash će za 2 godine biti mrtav - IT magazin\nFlash će za 2 godine biti mrtav\nDugo vremena je Flash bio omiljeni format na internetu, što je dovelo do nekih prilično interesantno dizajniranih stranica, kao i načina da igrate igre u svom pretraživaču. Ipak, Flash se danas polako menja od strane drugih formata, a kako navodi Encoding u poslednjem izveštaju, on će uskoro biti mrtav. Prema istom izveštaju procenjeno je da će Flash za dve godine biti stvar prošlosti, te da je on činio svega 6% svih mobilnih i web videa u 2015. godini.\nOvo predstavlja značajan pad u odnosu na 2014. godinu, kada je Flash činio 21% svih mobilnih i web videa. I ovi podaci su pokazatelj kako će Flash vrlo brzo otići u istoriju. Nestanak Flasha i ne bi trebao biti veliko iznenađenje, posebno imajući u vidu koliko je sigurnosnih problema imao, a koji su doveli do toga da Adobe grčevito pokušava da ga zakrpi. I sam Adobe je počeo da se udaljava od Flasha, a sajtovi kao što su Facebook i Twitch počinju koristiti HTML5 umesto Flasha za video sadržaj.


Beta 22. jula 2019. 12:40\nJevrejska opština Beograda pozvala je danas Ministarstvo pravde Srbije da postupi u skladu sa zakonom i upiše njenog predsednika Aleksandra Jinkera u Registar crkava i verskih zajednica, bez odlaganja i daljeg arbitriranja.\nU pismu koje je potpisao rabin Isak Asiel, Jevrejska opština je najavila da će se od sutra, utorka, 23. jula, svakog radnog dana okupljati ispred Ministarstva pravde u Beogradu da bi izrazili duboku zabrinutost jer smatraju da se Ministarstvo ponaša protivno Zakonu o crkvama i verskim zajednicama time što odbija da upiše nedavno izabranog predsednika Jevrejske opštine.\nU saopštenju piše da su Danilo Medić i njegova uprava smenjeni na Vanrednoj skupštini koja je održana u skladu sa statutom i podstatutarnim aktima Jevrejske opštine, tako da on više nju ne predstavlja, ali je „postupanje Ministarstva u postupku registracije protivno Zakonu o crkvama i verskim zajednicama i uobičajene prakse“.\nTakvo postupanje čini Ministarstvo pravde „saučesnikom u netransparentnoj praksi opozvane Medićeve uprave, kao i saučesnikom u netransparentnom trošenju novca poreskih obveznika Srbije koji je dodeljen Jevrejskoj zajednici Srbije na osnovu Zakona o restituciji“, ocenjeno je u saopštenju.\nJevrejska opština je navela da „osudjuje stalnu podršku“ Ministarstva pravde Srbije, kako se navodi, „netransparentnoj i korumpiranoj, smenjenoj upravi“.\n„Odbijamo uplitanje Ministarstva u unutrašnje poslove naše zajednice i bilo kakve pokušaje arbitraže bilo koje strane izvan okvira relevantnih zakona i ustava“ – ukazuje se u saopštenju Jevrejske opštine.\nAleksandar Saša Jinker, novi predsednik Jevrejske opštine Beograda – piše u saopštenju – „ima podršku apsolutne većine Jevreja u Srbiji“, a proces njegove registracije kao predsednika „prerastao je u simbol borbe za naša prava na autonomiju i opstanak Jevrejske zajednice Srbije“.\n„Mi ćemo nastaviti da se borimo svim legalnim i legitimnim sredstvima – kako na lokalnom, tako i na medjunarodnom planu, do ponovnog uspostavljanja naše autonomije“, najavila je Jevrejska opština Beograd u saopštenju.\nAspalathos pre 5 meseca\nNeverovatno je da ministarka pravosuđa Nela Kuburović traži mišljenje smenjenog korumpiranog prrdsednika Medića i Izraelske ambasade! Takve budalaštine mogu da prođu samu u Srbiji. Jevreji se s velikim razlogom bore za svoja prava i opstanak malobrine, ali ne i zanemarljive zajednice koja vekovima živi u skladnim odnosima sa Srbima.\nHVALA na DOBRONAMERNOSTI , POJEDNOSTAVITI REŠAVANJE SPOROVA OKO ZAKONSKIH PRAVA I OBAVEZA


Vesti online / Sport / Fudbal / Slatki revanš: Arsenal izbacio Liverpul iz FA kupa\nSlatki revanš: Arsenal izbacio Liverpul iz FA kupa\nNavijači "tobdžija" će sad lakše preboleti prošlonedeljni debakl na Enfildu od 1:5.\nRadost igrača Arsenala posle pogotka Lukaša Podoskog\nUpravo je ovo trebalo fudbalerima Arsenala da podignu moral pred prvi duel osmine finala Lige šampiona sa evropskim prvakom Bajernom u sredu u Londonu.\nDoskora lider Premijer lige, posle nekoliko razočaravajućih rezultata uključujući debakl prošle subote na Enfildu od čak 5:1, uspeo je da se revanšira Liverpulu i eliminiše ga iz FA kupa.\nArsenal 2-1 Liverpool (All Goals) 16... by ourmatch\n"Tobdžije" su u osmini finala FA kupa slavile na svom Emirejtsu rezultatom 2:1. Golove za Arsenal postigli su Aleks Okslejd-Čemberlejn u 16. i Lukaš Podolski u 47. minutu, a za Liverpul kapiten Stiven Džerard u 60. minutu iz penala, pošto je prethodno oboren Luis Suarez.\nSamo nekoliko minuta kasnije Urugvajac je još jednom fauliran u šesnaestercu Arsenala, ali ovog puta sudija Hauard Veb nije pokazao na belu tačku.\nLiverpulu je taj gol, prvi koji je Arsenal primio na svom terenu posle 695 minuta, dao krila i nastavio je da vrši pritisak do kraja meča, ali je domaćin uspeo da se odbrani i ostvari veliku pobedu.\nJedan od junaka bio je golman Lukaš Fabijanski koji je sačuvao svoj gol u tri situacije jedan na jedan sa Danijelom Staridžom, koji je tako propustio šansu da postane prvi igrač u istoriji Liverpula koji je postigao gol na devet uzastopnih mečeva u svim takmičenjima.\n(Foto: Beta/AP/S. T.)\nZanimljivo je da će ekipa Arsena Vengera i u četvrtifnalu FA kupa igrati protiv ekipe iz iz Liverpula, ali reč je o Evertonu, koji je danas savladao Svonsi sa 3:1, a onda je obavljen žreb posle koga je čekao protivnika: gradskog rivala Liverpula ili Arsenala. Sad je izvesno da će igrati protiv "tobdžija", koje su uz Mančester Siti najveći favoriti za osvajanje FA kupa. I "građani" imaju rivala po meri - ekipu Vigana koja ih je prošle sezone pobedila u finalu FA kupa!\nDanas je trećeligaš Šefild Junajted posle preokreta pobedio nekad veliki Notingem Forest sa 3:1, a sutra se igra poslednji meč osmine finala Brajton - Hal Siti.\nŠefild Junajted se nada gradskom rivalu Vensdeju\nParovi četvrtfinala finala:\nBrajton ili Hal - Sanderlend\nŠefild Junajted - Šefild Vensdej ili Čarlton\nMečevi su na programu 8. i 9. marta.\nFUDBAL Venger: Murinjove reči su sramota za Čelzi, ne za mene


EU će pomoći u distribuciji vakcina, Crnoj Gori potrebno oko 250 hiljada doza – Portal Ulcinj\nEU će pomoći…\nEU će pomoći u distribuciji vakcina, Crnoj Gori potrebno oko 250 hiljada doza\nMinistar vanjskih poslova Đorđe Radulović učestvovao je danas na sastanku koji je organizovao evropski komesar za proširenje i susjedsku politiku Oliver Varhelji. U fokusu razgovora bila je distribucija i upotreba vakcine protiv COVID-19, kao i pomoć Evropske unije zemljama regiona u tom kontekstu.\nRadulović je kazao da je u vrijeme pandemije COVID-19, EU pokazala snažnu solidarnost i prijateljstvo, upućivanjem pomoći Zapadnom Balkanu, što predstavlja jasan znak posvećenosti njegovom ekonomskom oporavku. Crna Gora se pridružila COVAX Inicijativi za vakcine protiv COVID-19, koju je pokrenula Svjetska zdravstvena organizacija, s ciljem nabavke i pravične distribucije vakcine među zemljama učesnicama – kazao je šef crnogorske diplomatije.\nMinistar je istakao da je prema procjeni Instituta za javno zdravlje Crne Gore, iskazana potreba za 248.800 doza, koje bi pokrile 20% stanovništva, s obzirom na to da su preporučene dvije doze po osobi. Na toj liniji, naglasio je da je realizovana avansna uplata za nabavku vakcine protiv COVID-19, te da su 14. decembra plaćene garancije.\n“Izuzetno je značajno što će članice EU i zemlje regiona istovremeno dobiti vakcinu. To je snažan signal privrženosti Unije Zapadnom Balkanu”, kazao je šef crnogorske diplomatije.\nRadulović je naglasio da je važno da smo više nego ikad ujedinjeni u borbi protiv pandemije, te izrazio očekivanje da ćemo zajedničkim naporima prevazići zdravstvenu i ekonomsku krizu. Evropski komesar Varhelji je kazao da će EU obezbijediti ravnomjernu dostupnost vakcine svim zemljama regiona, pri čemu je pozvao države da naprave strategije vakcinacije.\nU tom kontekstu, kazao je da će Unija koordinisati aktivnosti shodno individualnim potrebama zemalja, te da je važno pravovremeno započeti vakcinaciju, kako bismo zajednički prevazišli posljedice pandemije. Dogovoreno je da države regiona nastave intenzivnu komunikaciju sa Evropskom unijom kako bi što uspješnije i na vrijeme realizovale distribuciju i vakcinaciju protiv COVID-19.\nSastanku su, osim ministra Radulovića prisustvovali, potpredsjednik Vlade za evropske poslove Sjeverne Makedonije Nikola Dimitrov, šefica diplomatije BiH Bisera Turković, ministarka za evropske integracije Srbije Jadranka Joksimović, v.d. ministra vanjskih poslova Albanije Gent Cakaj i zamjenik šefa diplomatije Kosova Muhamet Brajshori.


Zaječar putovao kroz 5 EU zemalja – Timočki Omladinski Centar\nZaječar putovao kroz 5 EU zemalja\noktobar 24, 2015 Dunja Marusic TOC\nZahvaljujući mladim iz Zaječara i Knjaževca i projektu Timočkog omladinskog centra „Zanimljiva geografija Evropske unije“, Zaječarci su u petak popodne (23. okotbar 2015. godine) imali priliku da kroz kreativno predstavljanje 5 zemalja EU na kratko osete kao da se trenutno nalaze u jednoj od tih zemalja.\nČetiri neformalne grupe mladih, odabrane kroz konkurs za organizaciju Interkulturalne večeri, predstavile su na zaječarskom Skveru kulturu, istoriju, hranu, muziku Grčke, Holandije, Austrije i Italije. Pored njih na Trgu oslobođenja je predstavljena i Velika Britanija, čije znamenitosti je prezentovala, kao specijalni gost, grupa mladih iz Knjaževca okupljenih oko nefromalne grupe mladih InterCOOLt iz Knjaževca.\nSvi sugrađani koji su se u petak predveče zatekli na zaječarskom trgu mogli su da probaju grčki giros, italijansku pastu bolonjeze ili možda holanske pohovane jabuke. Uz zvuke italijanskih kancona i grčkog sirtakija, mogao se popiti i espreso ili engleski čaj igrati mice i tavle, ali i na brojniom panoima pročitati puno korisnih informacija o istoriji Austrije, Italije, Grčke, Velike Britanije i Holandije. Zainteresovani su mogli i da se provozaju gondolom, fotografišu kao Monaliza, pozdrave sa Romeom i Julijom, a i da se fotografišu sa kraljevskom porodicom Velike Britanije.\nVolonteri Timočkog omladinskog centra prisutnima su delili mini rečnike Evropske unije, u kojima se nalaze osnovne informacije o EU, kao i o 23 zemlje, članice Evropske unije. Takođe, volonteri su prisutnim mladim promovisali i pogodnosti koje nudi Evropska omladiska kartica, te kako i gde mogu postati njen vlasnik.\nProjekat Zanimljiva geografija Evropske unije, sprovodi Timočki omladinski centar uz finansijsku podršku Kancelarije za evropske integracije Vlade Republike Srbije.\nFotografije Interkulturalne večeri možete pogledati u galeriji na našem sajtu ili na fejsbuk stranici Timočkog omladinskog centra.\n2015, Austrija, eu, evropska omladinska kartica, evropska unija, Grčka, Holandija, InterCOOLt, interkulturalno veče, Italija, Kancelarija za evropske integracije, knjaževac, SEIO, srbija, TOC, Velika Britanija, Zaječar, Zanimljiva geografija Evropske unije


Nastavljene borbe u Karabahu, veliki gubici - BIGportal.ba\n7 Novembra, 2020 7 Novembra, 2020 066\nPotparolka ministarstva odbrane Jermenije Šušan Stepanjan kaže da je oboren azerbejdžanski dron na istoku Karabaha.\nS druge strane, azerbejdžanska strana navodi da je jermenska vojska sama pretrpela velike gubitke tokom noći.\n“Jedinice PVO vojske (Karabaha) oborile su oko 6.45 sati bespilotnu letelicu protivnika na istoku linije fronta”, napisala je Stepanjanova na fejsbuku.\nMinistarstvo odbrane Azerbejdžana, kako javlja Sputnji, tvrdi da je jermenska vojska morala da se povuče sa borbene linije u Karabahu.\n“Tokom dana 6. novembra i u noći 7. novembra, jedinice Oružanih snaga Jermenije su iz različitog lakog naoružanja, topova i minobacača gađale položaje jedinica azerbejdžanske vojske i naša naselja u različitim delovima fronta”, izvestila je pres-služba vojske.\nKako se navodi, “protivnik je, pretrpevši gubitke u živoj sili i vojnoj tehnici na različitim delovima fronta morao da se povuče… Nekoliko jedinica automobilske tehnike i minobacači su onesposobljeni”.\nMari: U drugoj eri bih imao više titula i bio lošiji igrač


Dvojica terorista u novoj Vladi Zaeva - 29.05.2017, Sputnik Srbija\nPredlog mandatara i lidera SDSM-a Zorana Zaeva za članove buduće Vlade izazvao je različite reakcije u makedonskoj javnosti s obzirom na to da je reč o, kako... 29.05.2017, Sputnik Srbija\nvesti, svet, grčka, zoran zaev, evropska unija (eu), nato, ovk, vlada makedonije, ona, dui, sdsm, severna makedonija, region\n14:54 29.05.2017 (Osveženo: 03:43 26.08.2021)\nMakedonski portal „Telegrafi“ posebno apostrofira bivšeg gradonačelnika Tetova Hazbija Licija, koji će u novoj Vladi biti potpredsednik za politički sistem i odnose u zajednici, a bivši je komandat OVK za područje Tetova.\nIpak, navodi se da se čini da je najkontroverznija osoba ministar iz redova DUI Sadulah Duraku, koji će biti zadužen za Ministarstvo za zaštitu životne sredine.\nOn je, kako se navodi, takođe bio deo strukture komande ONA pod nazivom Gejts.\nNjegovo ime je povezano sa isključivanjem ventila na jezeru Lipkovo zbog čega je Kumanovo bilo gotovo dva meseca bez vode.\n„Telegrafi“ piše da kada se, međutim, pogledaju biografije predloženih članova Vlade, uočljivo je da će mnogi od njih upravljati sektorima koji su u potpunoj suprotnosti sa njihovim profesijama.\nKao primer se navodi doktor medicinskih nauka Bujar Osmani koji će biti potpredsednik Vlade za evropske integracije.\n29 Maj 2017, 13:58\nTa odluka je iznenađujuća sa obzirom na činjenicu da je on bio uspešan u Ministarstvu zdravlja, a pitanje je kako će dužnost obavljati na planu evropskih integracija, posebno u periodu kada Makedonija nazaduje na tom planu.\n„Telegrafi“ dalje navodi primer Radmile Šekerinske, koja će biti ministarka odbrane, iako sasvim dobro poznaje oblast evropskih integracija. Ona je, podseća taj medij, bila zamenica premijera u periodu kada je Makedonija dobila status kandidata za članstvo u EU.\nPortal konstatuje da je u oblasti odbrane većina reformi već sprovedena po standardima NATO-a i članstvo Makedonije u Alijansi zavisi od rešavanja spora sa Grčkom oko naziva države.\nGoran Sugareski će biti nadležan za Ministarstvo saobraćaja. To se smatra jednim od najvažnijih ministarstava u kojem je protok novca veliki.


Zvezda pomogla osobama sa Daunovim sindromom - Crvena zvezda info\nZvezda pomogla osobama sa Daunovim sindromom\nLep gest srpskog šampiona\nDelegacija Crvene zvezde je u okviru kampanje "Zvezda igra za tebe" posetila Udruženje za pomoć osobama sa Daunovim sindromom i tom prilikom donirala novčana sredstva prikupljena od prodaje karata za utakmicu protiv Čukaričkog.\nCrveno-beli nastavljaju sa humanitarnim radom, a prve dve posete Zvezdine delegacije su bile Savezu udruženja Srbije za pomoć osobama sa autizmom (214 hiljada dinara) i Udruženju gluvih Beograda (596 hiljada i 900 dinara), posle utakmica sa TSC-om i kragujevačkim Radničkim.\nVeći deo prihoda od ulaznica sa 167. večitog derbija (873 hiljade) pripao je Savezu slepih Srbije, dok je ostatak novca bio usmeren ka ostalim udruženjima.\nOvoga puta Zvezdina delegacija je bila u poseti Udruženju za pomoć osobama sa Daunovim sindromom, a tom prilikom je uručena novčana pomoć u iznosu od 237 hiljada dinara, koju su navijači prikupili kupovinom ulaznica za meč protiv Čukaričkog.\nPredsednik Crvene zvezde Svetozar Mijailović poručio je da je najveća moguća radost pomoći udruženju koje se bavi humanitarnim radom.\n„Ovo udruženje se bavi veoma ozbiljnim poslom u kome su ljudi posvećeni tome da u svakodnevni život uključe odrasle i decu programima za rešavanje problema u kojima se nalaze. Crvena zvezda je prepoznala društvenu ulogu da kroz ove akcije pomogne ne samo materijalno, već i skretanjem pažnje na probleme sa kojima se ljudi, a pre svega deca sa smetnjama u razvoju susreću. Nadam se da će i drugi slediti ovaj primer, jer je najbitnije da se svi koji su u mogućnosti uključe i pomognu u što bržem rešavanju problema. Smatram da ovi ljudi poseduju određene sposobnosti, što su svojim radom i pokazali. Verujem da će zvezdaši ovo prepoznati i pomagati u budućnosti ovakvim organizacijama“, rekao je Svetozar Mijailović, predsednik Crvene zvezde.


JAVNO-TAJNI KONKURS MUP-a RS: KORUPCIJA U POLICIJSKIM REDOVIMA? – Analiziraj.ba\nNa osnovu tih činjenica, kako je navedeno u obrazloženju, Komisija za izbor kandidata predložila je ministru Lukaču da listu proširi za još 51 kadeta, nenavodeći njihova imena, pa je ostalo nepoznato da li su kandidati koji su uvršteni na proširenu listu zadovoljili kriterijume. No, osim te činjenice, javnosti su ostala nepoznata i njihova imena.\nPoslanik u Narodnoj Skupštini RS Adam Šukalo za „Moju Hercegovinu“ kaže da to ostavlja veliki prostor za sumnju da je proširenjem liste učinjeno niz zloupotreba u vidu nepotizma i korupcije.\nDoznali smo da je kadetima nakon iznošenja ovog pitanja u Narodnoj skupštini naloženo da dostave lične podatke svojim pretpostavljenim, nenavodeći zbog čega to treba da učine.\nTagovi: analizeDragan LukačkorupcijamedijipolicijaRS


Naslovnica Posljednje vijesti INZKO ZAKUCAO DODIKA I VUČIĆA Njegova izjava govori više nego...\n“Ubijeđen sam da do toga referenduma neće doći, zbog prošlosti. Čak i ako bi se referendum desio ne bi imao zakonske validnosti”, kazao je ekskluzivno u razgovoru za N1 visoki predstavnik u BiH, Valentin Inzko povodom političke situacije.\nPrethodni članakStručnjaci savjetuju: Pustite djecu da ponekad budu “veliki” i da jasno i glasno kažu šta žele\nNaredni članakPovodom situacije u BiH oglasio se EUFOR: Situacija nikako nije dobra\nValentin Inzko poslao poruku utjehe građanima: “Iznenadit ćete se kolika pomoć dolazi u BiH!”\nInzko čestitao 8. mart, pa usput poslao snažnu poruku bh. političarima\nAmbasador Rusije u BiH žestoko napao Valentina Inzka: “Visoki predstavnik je smetnja da se postigne kompromis u BiH”!\nInzko progovorio o panici koja se polako stvara u BiH: Narod je zabrinut, jedna gospođa me pitala da li da ide kod sina u...\nVečeras se oglasio Inzko i izdao upozorenje koje je potreslo BiH: Sprema se najgore, pređena je crvena linija!\nIzbio veliki požar na kompaniji u BiH, vatrogasci su od sinoć...


Balerina Mia Šaljić niže odlične rezultate u baletu, koji igra od malih noguSavremena gimnazija\nSeptember 24, 2019 Comments Off on Izuzetna postignuća savremene balerine Mie Šaljić: „Za lepotu same umetnosti i igre disciplinovano i fokusirano vežbam svaki dan”\nOna je u proteklom periodu osvojila srebro u Italiji na takmičenju „Maratona D’estate”, a uskoro je očekuju nova nadmetanja.\nPočetak bavljenja klasičnim baletom\nMia je rođena u Pragu, gde je i počela da se bavi klasičnim baletom, a svoje prve časove imala je pri Praškom konzervatorijumu. Taj period Mia smatra presudnim za njenu odluku da se kasnije opredeli za klasičan balet.\nLjubav prema baletu prenela u Beograd\nPreselivši se u Beograd, Mia je nastavila svoje baletsko školovanje pri Nacionalnoj fondaciji za igru.\nČasovi baleta pri Praškom konzervatorijumu definisali su me kao osobu spremnu da za lepotu same umetnosti i igre disciplinovano i fokusirano vežbam svaki dan. Rad sa fantastičnim domaćim i stranim pedagozima i svakodnevni trening odveli su me na više međunarodnih takmičenja, rekla je savremena balerina Mia Šaljić, koja ne krije svoju ljubav prema ovoj igri.\nZapaženi uspesi na međunarodnim takmičenjima\nMia je tokom školske 2018/2019. godine postigla odlične rezultate na međunarodnim takmičenjima u baletu.\nPosle Nemačke i Litvanije, Mia je osvojila srebro u Italiji na festivalu „Maratona D’estate” i time sebi obezbedila pozive i stipendije za takmičenja tokom predstojeće godine. Ove jeseni plan joj je da učestvuje na predstavama u Italiji, kao i pripreme za predstojeća takmičenja.\nSavremena gimnazija se ponosi svojom savremenom balerinom Miom i želi joj puno uspeha na narednim takmičenjima!


Potpisan ugovor o reizdanju albuma "Dolina ljubavi" grupe Kristali - Vesti - Metropolis Music\nPotpisan ugovor o reizdanju albuma "Dolina ljubavi" grupe Kristali\nU sredu 22. novembra u sedištu izdavačke kuće Metropolis Music, potpisan je ugovor o reizdanju albuma "Dolina ljubavi" grupe Kristali povodom 20 godina od objavljivanja ovog ostvarenja. Jubilej će uokviriti i veliki koncert Kristala 15. decembra u sali Amerikana, Doma omladine Beograd.\nDavne 1997. godine kultna grupa Kristali je objavila svoj drugi studijski album "Dolina ljubavi" za Metropolis. Album je objavljen na kaseti i CD-u. Na ovom albumu gostovali su basista Aleksandar Balać (Block Out), saksofonista Aleksandar Tomić i Rambo Amadeus koji je svirao akustičnu gitaru u pesmi "Sad se svega sećam". Za ovu pesmu snimljen je i video spot koji možete pogledati na našem youtube kanalu Metropolis Music Serbia.


Prošle godine Crna Gora je bila na samom dnu indeksa medijske pismenosti u Evropi – na 31. mjestu od ukupno 35 država. Na istom mjestu smo se nalazili i 2018 godine, što znači da na ovom polju nismo napravili nikakav pomak. Indeks je sačinio Institut Otvoreno društvo iz Sofije, Bugarska, a njime se procjenjuje potencijal 35 evropskih društava da se odupru fenomenu post-istine primjenom indikatora medijske slobode, obrazovanja i međusobnong povjerenja. Iza Crne Gore, koja je na 31 mjestu sa 29 poena, su Bosna i Hercegovina (32. sa 24), Albanija (33. sa 22), Turska (34. sa 19) i Sjeverna Makedonija (35. sa 12 poena).\nNa vrhu Indeksa medijske pismenosti u 2019. je Finska koja sa svojih 78 poena ima znatno vođstvo u odnosu na ostale – Danska je druga sa 72 poena, a slijede Holandija, Švedska i Estonija.\nZemlje jugoistočne Evrope su, prema istraživanju, najpodložnije posledicama dezinformacija, dok u sjeverozapadnoj Evropi građani najsposobniji da razlikuju istinite i lažne vijesti. Medijska pismenost nazaduje najbrže u zemljama centralne i istočne Evrope - Češka Republika, Slovačka i Poljska su zemlje koje su najviše nazadovale u zadnjih par godina, a prate ih Letonija, Litvanija, Hrvatska, Mađarska, Rumunija, Austrija, Malta i Srbija.\nTakođe, utvrđeno je da postoji trend da zemlje sa većim nivoima nepovjerenja prema naučnicima i novinarima imaju niže rezultate u oblasti medjiske pismenosti. Korupcija se potencijalno dovodi u direktnu korelaciju sa stepenom medijske pismenosti jer zemlje sa malom količinom korupcije imaju veoma visoke rezultate na polju medisjke pismenosti.\nU borbi protiv medijske nepismenosti, preporučuje Institut Otvoreno društvo, najbolja strategija je takozvani pristup “Povratak na osnovno” koji podrazumjeva obnavljanje povjerenja u javne institucije, obrazovanje, suzbijanje korupcije i garantovanje medijskih sloboda.\nDokument u cijelosti pogledajte na: https://osis.bg/wp-content/uploads/2019/11/MediaLiteracyIndex2019_-ENG.pdf


Aston Martin „regrutovao“ bivšeg dizajnera Volkswagen grupacije - Promene na čelu dizajnerskog tima\nPromene na čelu dizajnerskog tima:\nAston Martin „regrutovao“ bivšeg dizajnera Volkswagen grupacije\nBivši dizajner kompanije Bugatti će u budućnosti dizajnirati automobile kompanije Aston Martin.\nNaime, britanski proizvođač automobila saopštio je da je postavio Tobijasa Šilmana za šefa dizajna eksterijera Aston Martin automobila.\nŠilman, „veteran“ Volkswagen grupe, imaće zadatak da dizajnira buduće modele Aston Martina, uključujući i nove automobile sa centralno postavljenim agregatom, ali i krosover i off-road vozila koje najavljuje ova britanska kompanija.\nŠilman je čovek koji stoji iza dizajna modela Volkswagen Arteon i najnovije generacije modela Touareg, kao i drugih modela iz Volkswagen grupacije.\nProšle godine je postavljen na mesto šefa dizajna eksterijera kompanije Bugatti, koja proizvodi samo jedan automobil. Na tom mestu je nasledio dizajnera modela Chiron, Sašu Selipanova, koji je napustio kompaniju 2016. godine, kako bi prešao u luksuzni podbrend kompanije Hyundai, Genesis.\nNa svojoj novoj poziciji, Šilman će zameniti Majlsa Nirnbegera koji je unapređen na mesto direktora dizajna, a obojica će izveštaje podnositi Marku Rajhmanu.\nPromene na čelu dizajnerskog tima britanskog proizvođača dolaze u trenutku kada je Aston Martin u procesu obnove game i predstavljanja 7 novih modela u isto toliko godina. Prva dva modela, DB11 i novi Vantage predstavljeni su ranije ove godine, a u sledećih pet modela će biti i DBS Superleggera koji će zameniti drugu generaciju modela Vanquish i prvi SUV model te kompanije.\nMale su šanse da će Šilman na bilo koji način učestvovati u dizajnu tih modela budući da su oni već u fazi razvoja.\nNjegov prvi projekat će najverovatnije biti model sa agregatom smeštenim na sredini, koji će biti direktna konkurencija modelima kompanije Ferrari i McLaren.\nOde dobar dizajner.Nacrtao najbolje kreacije u 21 veku za Vw.


Startovala TV emisija „ EU za tebe“ | EUME\nNaslovnica Info Press info Startovala TV emisija „ EU za tebe“\nInfoPress infoPress Pregovori o pristupanjuVideoTematske emisijeCrna Gora i EUUspješne EU priče\nStartovala TV emisija „ EU za tebe“\nKako teku pregovori za članstvo Crne Gore u EU, koliko smo usklađeni sa evropskim propisima i standardima i koliko ih primjenjujemo; njegujemo li evropske vrijednosti i kako se, generalno, proces evropske integracije odražava na svakodnevni život građanki i građana Crne Gore, saznajte u novoj emisiji „EU za tebe“.\nEmisiju, koju uređuje i vodi novinarka Dragana Šundić, možete pratiti svakog drugog utorka u terminu od 21:00 sat na Javnom servisu RTCG.\nVisok procenat podrške članstvu Crne Gore u EU pokazuje šta građani žele za sebe i društvo u kom žive. On potvrđuje da je evropska integracija jedan od prioriteta za građane Crne Gore.\nUpravo zato, cilj emisije, koju realizuje RTCG u saradnji sa Generalnim sekretarijatom Vlade, Kancelarijom za evropske integracije i pregovaračkom strukturom, je da u kratkoj i zanimljivoj informativnoj formi, na prijemčiv i slikovit način približi građankama i građanima koristi i obaveze od procesa pristupanja i budućeg članstva u EU.\nZajedno sa predstavnicima pregovaračke strukture, civilnog sektora i diplomatskog kora, kroz priče o pregovaračkim poglavljima, trudićemo se da dodatno osvijetlimo svakodnevne životne teme koje naše građane interesuju i u kojima vide sebe.\nU prvoj emisiji, posvećenoj poglavlju 28 – Zaštita potrošača i zdravlja, saznajte da li crnogorski građani – potrošači znaju svoja prava. Crnogoski zakoni koji regulišu ovu materiju su skoro kao evropski, naši građani imaju skoro ista prava kao građani u EU. A da li nam je svijest o tome evropska, saznajte u „EU za tebe“.


SRPSKE RVAČICE TREĆE NA TROFEJU JADRANA\nJuniorska reprezentacija Srbije na medjunarodnom turniru "Trofej Jadrana", u Poreču gde je učestvovalo 140 takmičara iz 16 država, ostvarila je odličan rezultat u ženskoj konkurenciji osvojivši treće mesto ekipno. Pojedinačni rezultati kod devojaka:\n1. Mesto osvojila je: Jovana Radivojević 57 kg\n2. Mesta osvojile su: Fabian Orši 59 kg, Andjela Prijović 76 kg i Katarina Gaćeša 57 kg\n3. Mesto osvojila je:- Velez Petra 62 kg\n4. Mesto osvojila je:- Šemsa Todorović 65 kg\nNa ovom jakom turniru su se oprobale i naše kadetkinje koje su svojim zalaganjem izborile mesto da se nadju rame uz rame sa juniorkama u reprezentaciji: Maša Perović, Jana Petrović, Dunja Lukić i Andjela Cvetković\nKoje su se borile u revijalnim mečevima van zvaničnog programa takmičenja i koje će biti ućesnice kampa koji se nastavlja nakon turnira.\nMuški deo ekipe nije bio uspešan kao devojke, ali ovi mladi dečaci od kojih je više od polovine kadetskog uzrasta i prvi put se bore u konkurenciji juniora ostavili su svoje srce na strunjači braneći boje Srbije. Dvojica takmičara (Nikola Simović 87kg i Veljko Petraković 97 kg) dobili su šansu da se kroz repasaž bore za treće mesto, ali nisu uspeli da pobede i završili su na petoj poziciji. U kategoriji do 72 kg Miloš Perović je pobedio prvu borbu u meču kvalifikacija, ali je onda u četvrtfinalu izgubio a protivnik se nije plasirao u finale i nije dobio priliku za repasaž. Nemanja Kimoski je u prvom kolu izgubio od Moldavca Gutu Mihail koji je bio kadetski prvak Sveta i koji se plasirao u finale turnira i omogućio Nemanji borbu u repasažu ali je Kimoski taj mec izgubio i ako je do pred sam kraj meča imao ubedljivo vodstvo. Ostali naši takmičari (Berarov Aleksandar 55 kg, Fratrić Dejan 60 kg, Zonai Žolt 63 kg, Momčilo Gajić 67 kg, Igor Gavrilović 67 kg, Andrija Mihajlović 77 kg, Ivo Cuca 130 kg) nisu uspeli da prodju dalje od prve borbe. Ekipu su vodili treneri Božidar Gaćeša, Petar Balo i Dalibor Perović, a imali smo i predstavnika medju sudijama Danijela Štefaneka. Cela reprezentacija ostaje u Poreču na kampu gde učestvuje 250 rvača i rvačica juniora i seniora, medju kojima su i neka od najvećih imena Svetskog rvanja kao što su Božo Starčević, Frank Štabler i mnogi drugi..... U sastavu našeg tima je i mladi Vamoš Antal koji je dosta mladji od svih iz tima i nije imao prava učešća na turniru, ali će učestvovati na kampu, jer je veoma perspektivan i svojim zalaganjem je zaslužio mesto uz svoje drugare iz nacionalnog tima.


Zahvaljujući fudbalu, prijateljstvo nastavljeno posle 58 godina\nZahvaljujući pronađenom zapisniku iz 1953. godine sa sastanka uprave FK Jedinstva iz Brodca u Republici Srpskoj, obnovljeno je prijateljstvo ovog kluba i FK Mladosti iz Lukićeva.\nZapisano je tada da se FK Jedinstvo pripremalo za dve utakmice, ali postoje svedočenja da je igrano samo u Lukićevu. Te godine je prijateljski meč odigran zahvaljujući Milisavu Jeftiću koji je učestvovao u radu i osnivanju oba kluba.\nNakon 58 godina, potpredsednik kluba iz Brodca Slaviša Vujić je inicirao novi susret kao sećanje na te, davno odigrane utakmice. Selo Lukićevo je, inače naseljeno 1945. godine kolonistima iz Istočne Bosne, a deo njih je iz Semberije i okoline Bijeljine, pa je to i razlog više za obnovu prijateljstva.\nMladost i Jedinstvo su se sastali u Lukićevu i odigrali prijateljsku utakmicu 7. avgusta 2021. i najavili divnu fudbalsku saradnju. Gosti su viši rang takmičenja od Mladosti, a to su dokazali ubedljivom i kvalitetnom igrom pa su slavili sa 0:8.\nOvo je za obe ekipe bila generalna proba pred novo prvenstvo. Lukićevljani u prvom kolu područne lige igraju sa Delijom iz Mokrina na svom terenu u nedelju 15. avgusta\nTagovi fudballukicevomladostVesti Zrenjanin


Nema kraja Mekdonaldsovim skandalima u Japanu\nM. D. 4. septembra 2015. 18:00\nJapanska filijala američkog lanca brze hrane Mekdonalda saopštila je danas da je pokrenula istragu povodom incidenta u kome je jedna žena povređena komadićima plastike koje je pronašla u piću, što je poslednji u nizu skandala za Mekdonalds u Japanu.\nU saopštenju kompanije se navodi da je ove nedelje privremeno zatvoren jedan restoran u Osaki, kao i da je poslato upozorenje na adresu 95 drugih restorana koji nude neku vrstu frapea od zelenog čaja kakav je prodat ženi koja tvrdi da je zadobila povrede usta, prenosi Frans pres.\n„Na desetine komadića plastike je pronađeno unutar pića“, izjavio je portparol Mekdonaldsa Frans presu, dodajući da je plastični pribor koji je korišćen za pravljenje tog napitka verovatno razlog ovog incidenta.\n„U ovom trenutku, to je samo hipoteza, ali mi mislimo da je plastična kašika skliznula u blender za pravljenje frapea“, izjavio je portparol.\nMekdonalds u Japanu je u više navrata bio pogođen skandalima, među kojima je i pronalaženje ljudskog zuba u pomfritu.\nProšlog leta, otkriveno je da je kineski dobavljač mešao meso kome je istekao rok trajanja sa svežim proizvodima, što je izazvalo sunovrat prodaje i primoralo Mekdonalds da brzo pređe na jednog tajlandskog dobavljača.


NVO protiv rehabilitacije Dragoljuba Mihailovića - Dnevni list Danas\nPočetna » Društvo » NVO protiv rehabilitacije Dragoljuba Mihailovića\nNVO protiv rehabilitacije Dragoljuba Mihailovića\nGrupa nevladinih organizacija ocenila je juče da je svaki pokušaj rehabilitacije Dragoslava Draže Mihailovića, vođe četničkog pokreta tokom Drugog svetskog rata, „duboko nehuman i nemoralan čin“. Više od 10 nevladinih organizacija je u zajedničkom saopštenju protestovalo „zbog grubog manipulisanja javnošću povodom postupka rehabilitacije Mihailovića“ navodeći da je reč o osuđenom ratnom zločincu za zločine protiv čovečnosti počinjene nad Bošnjacima, Hrvatima, ali i nad srpskim narodom.\n0Piše: D. D. 20. marta 2012. 19.03\n„Pokušaj njegove rehabilitacije poništava antifašističku borbu srpskog i svih drugih jugoslovenskih naroda“, navodi se u saopštenju i dodaje da je poslednjih decenija došlo do revizije i falsifikovanja istorije i marginalizacije partizanskog pokreta čime su se Srbija i srpski narod samoisključili iz fronta evropskih antifašističkih snaga.\nU tom smislu donet je Zakon o izjednačavanju partizana i četnika, a potom i Zakon o rehabilitaciji kojima je pokrenut proces rehabilitacije ličnosti koje su bile na strani kolaboracije sa fašističkom Nemačkom, navodi se u saopštenju. Ukazuje se da sud nije nadležan za uspostavljanje neke nove prošlosti, niti sme da nipodaštava nepobitne činjenice o kojima svedoče brojni dokumenti i neosnovano je da se, pre ocene Ustavnog suda vodi postupak na osnovu zakona za koje je od Ustavnog suda zatraženo da preispita njihovu utemeljenost.\nSaopštenje su potpisali Savez antifašista Srbije, Helsinški odbor za ljudska prava u Srbiji, Komitet pravnika za ljudska prava, Građanske inicijative, Centar za praktičnu politiku, Žene u crnom, predsednik koordinacionog odbora IV Vojvođanske konvencije Živan Berisavljević, Centar za kulturnu dekontaminaciju, grupa „Spomenik“ BKV Fond, Centar za evroatlantske studije, Nezavisno društvo novinara Vojvodine i Beogradski centar za ljudska prava.\nNastavlja se postupak u Višem sudu\nPred Višim sudom u Beogradu, u sudskoj zgradi u Timočkoj ulici broj 15, u petak 23. marta 2012, u 10 časova, nastavlja se postupak rehabilitacije generala Dragoljuba Mihailovića, kada bi trebalo da bude nastavljeno saslušanje svedoka Slobodana Markovića, objavljeno je na sajtu ovog suda. Takođe se navodi da će u toku ovog postupka sud potom saslušati i druge predložene svedoke, kao i razmotriti ostale dokaze koji su u međuvremenu dostavljeni sudu.


Radivoja Krčmar: Više novca plasirati u realni sektor\nNikola Salapura, Foto V. Stojaković 09.11.2014 22:02\nU RS je potrebno više novca plasirati u realni sektor, a Garantni fond RS je upravo tu da kao državni žirant podijeli rizik s bankama, rekao je Radivoja Krčmar, direktor Garantnog fonda RS, u intervjuu za "Nezavisne".\nOn je kazao da je ove godine odobreno oko 8,6 miliona KM garancija, dok je ovogodišnji plan 13,5 miliona KM, te istakao da zasad nema kašnjenja po izdatim garancijama. Prema njegovim riječima, želja im je da prošire okvir djelovanja Garantnog fonda RS, koji je svih godina od početka rada poslovao pozitivno i ispunjava svrhu svog postojanja.\nNN: Koja je uloga Garantnog fonda RS na finansijskom tržištu RS?\nKRČMAR: Garantni fond RS osnovala je Vlada RS u skladu sa Zakonom o Garantnom fondu RS, koji je usvojen u drugoj polovini 2010. godine i on predstavlja zatvoreno akcionarsko društvo, čiji je Vlada RS 100-odstotni vlasnik. S radom je počeo 2011. godine, a formiran je i osnovan kao podrška ostvarivanju i razvoju malih i srednjih preduzeća u RS. Osnovna djelatnost je izdavanje garancija, supergarancija i kontragarancija za obezbjeđenje dijela obaveza po kreditu ili drugoj finansijskoj obavezi. Garantni fond, najjednostavnije rečeno, zamišljen je kao institucija koja će obezbijediti da banke koje plasiraju sredstva privrednicima umanje svoj rizik i da ga podijele s nama. Garancije izdajemo bankama, kao kolateral, onaj nedostajući kolateral da bi se ohrabrile banke da ulaze u aktivnosti kreditiranja privrede.\nNN: Koje su garantno-kreditne linije koje nudi Fond i kolika je moguća izloženost prema garancijama?\nKRČMAR: Imamo pet pojedinačnih linija i to garantno-kreditna linija za start up, zatim za registrovana poljoprivredna gazdinstva, za preduzetnike, poljoprivredu, te za privredna društva i kreću se od 3.000 do 1,5 miliona KM, u zavisnosti od linije. Naglašavam da mi možemo pratiti garancijama samo firme koje su registrovane u RS i imamo sporazume o saradnji sa svim bankama koje imaju dozvolu Agencije za bankarstvo RS. Moguća izloženost prema garancijama je tri puta viša od osnivačkog kapitala i garantni potencijal iznosi 90 miliona KM, a ograničili smo pojedinačno izdavanje garancija na 1,5 miliona KM.\nNN: Koliko je u ovoj godini izdato garancija i koliko je to u odnosu na ovogodišnji plan?\nKRČMAR: Ove godine je odobreno oko 8,6 miliona KM garancija, dok je ovogodišnji plan 13,5 miliona KM. Plan definišemo kroz broj izdatih garancija i obim podržanih kredita. Do sada smo radili sa 27 odsto učešća naših garancija u ukupnim kreditima, imamo veliki rizik pa se i mi moramo obezbjeđivati ravnopravno s procentualnim učešćem u kreditu. Po zakonu se mora sačuvati visina kapitala, s tim da smo imali investiranje slobodnih sredstava u cilju očuvanja osnovnog kapitala, pa smo oko šest miliona KM investirali u vlasničke hartije od vrijednosti, tri miliona u dužničke hartije od vrijednosti, a u subordinisane obveznice 600.000 KM. Nešto više od 22 miliona KM su oročeni depoziti kod poslovnih banaka.\nNN: Ima li kašnjenja po garancijama?\nKRČMAR: Zasad nema kašnjenja po garancijama. Mi smo dosad ukupno odobrenim i izdatim garancijama podržali oko 75 miliona KM kreditnih plasmana Investiciono-razvojne banke RS i poslovnih banaka.\nNN: Kakva je saradnja s komercijalnim bankama?\nKRČMAR: Saradnja s komercijalnim bankama je dobra, u smislu da mi tamo dosta intervenišemo i dosta sredstava deponujemo kod njih vodeći računa o disperziji rizika, jer ne možemo sva sredstva držati na jednom mjestu. Sada ćemo, kada uradimo analizu ove godine, vidjeti kolika je aktivnost bankarskog sektora ukupno, jer njihovo je da investiraju sredstva i u realni sektor. Dakle, generalno, odnosi sa bankama su dobri i s njima imamo dva puta godišnje sastanke, gdje se vrše analize.\nNN: Koliko je generalno kod nas razvijen institut garancija?\nKRČMAR: Ovaj vid izdavanja garancija koje prate kreditne linije je u razvoju, nije to nekakav nivo. Svi znamo da su do 2007. godine banke imale previše novca i plasirale su jeftini kapital s manje rizika. Sad to dolazi do izražaja u vrijeme krize i zato zemlje EU jačaju garantne fondove, da budu instrumenti koji mogu da finansijski kapital usmjere u realni sektor. To je jedna dobra priča koja će ovdje sigurno idućih godina eskaliati.\nNN: Šta Garantni fond planira u budućnosti?\nKRČMAR: Mi smo pristupili izradi strategije razvoja Garantnog fonda za narednih pet godina, koja je u toku i njom će biti definisani dalji pravci razvoja Fonda. Iza nas su četiri godine iskustva i želimo da proširimo okvir našeg djelovanja. Sad se sve svelo na to da izdajemo garancije, kontragarancije i supergarancije. Ima dosta drugih proizvoda i odlična stvar je što smo primljeni u Evropsku asocijaciju garantnih institucija, gdje smo vidjeli kao se to radi u najvećim evropskim zemljama.\nNN: Recite nam kakve finansijske rezultete ostvaruje Fond od osnivanja?\nKRČMAR: Kroz cijeli period od osnivanja Garantni fond je ostvarivao pozitivan finansijski rezlutat i za ove gotovo četiri godine imali smo prosječno oko 450.000 maraka dobiti. Ostvarena dobit je u skladu s odlukama Skupštine akcionara raspoređivana u rezerve za pokriće rizika i gubitaka vezanih za izdate garancije.\nNN: Koliko ima zaposlenih u Fondu i koliki je godišnji budžet?\nKRČMAR: Imamo 16 stalno zaposlenih radnika, sve su diplomirani ekonomisti i pravnici, dakle, upravo ono što nam je i potrebno. Godišnji budžet je oko 500.000 KM sa svim troškovima, platama zaposlenih...\nNN: Generalno da li smatrate da Garantni fond ispunjava svrhu svog osnivanja?\nKRČMAR: Apsolutno smatram da Garantni fond ispunjava svrhu svog osnivanja i to će tek biti vidljivo. Mi smo primljeni u Evropsku asocijaciju garantnih institucija (AECM), na sjednici Generalne skupštine ove međunarodne organizacije, koja je održana u Istanbulu, što sa sobom nosi potencijalne benefite. Na toj konferenciji, uz učešće predstavnika 26 zemalja, Garantni fond RS je izvršio predstavljanje svog rada i poslovanja, nakon čega su predstavnici članova ove međunarodne asocijacije pristupili glasanju i jednoglasno donijeli odluku o primanju nas u članstvo. Inače, AECM je organizacija osnovana 1992. godine od strane šest članica, da bi 2013. godine broj članica dostigao 39. Sjedište Asocijacije je u Briselu, a portfolio aktivinih garancija ove međunarodne organizacije ne kraju prošle godine iznosio je više od 80 milijardi evra.


Neophodno je veće prisustvo žena u vladama i parlamentima – KO SDP BiH USK\nNeophodno je veće prisustvo žena u vladama i parlamentima\nPoslanik u Predstavničkom domu Parlamenta Federacije BiH i politički direktor SDP BiH Damir Mašić učestvuje u radu 19. Euroazijskog ekonomskog samita, koji se održava u Istanbulu.\nPrvog dana dvodnevne međunarodne konferencije na tematskoj sesiji “Lideri promjena – Podrška društvenoj ravnopravnosti spolova” Mašić je bio jedan od uvodničara i govorio je o neophodnosti većeg učešća i angažmana žena u ukupnim društveno-političkim procesima, kao i potrebi sistemskog rada na poboljšanju položaja žena u svakoj od zemalja.\n“Obaveza svih, a pogotovo zemalja članica Vijeća Evrope, je dosljedna implementacija Konvencije o prevenciji i borbi protiv nasilja nad ženama i nasilja u porodici koja je usvojena još 2011. godine. Sve zemlje moraju osigurati pravni, institucionalni i organizacioni okvir za prevenciju nasilja nad ženama, zaštitu žrtava nasilja te kažnjavanje počinitelja. Marginalizovane grupe žena, koje su u velikoj mjeri diskriminisane i društveno isključene, trebale bi biti prioritet svakog društva”, podcrtao je Mašić.\nPosebno važnim istakao je potrebu za većom participacijom žena u izvršnim I zakonodavnim organima vlasti, kao i neophodnost uvođenja rodnih kvota u zakone koji regulišu izbor vlada na svim nivoima.\nOvaj samit, koji organizuje „Marmara Fondacija“ iz Turske, svake godine okuplјa veliki broj zvaničnika, privrednika i predstavnika civilnog društva iz mnogih zemalјa svijeta.


Pokret socijalista Archives - KRIK\nOdloženo suđenje po tužbi urednika KRIK-a, Vulin nije došao u sud\nSuđenje Pokretu socijalista ministra odbrane Aleksandra Vulina po tužbi urednika KRIK-a Stevana Dojčinovića danas je odloženo jer Vulin nije došao u sud. Dojčinović je tužio Pokret socijalista zbog niza uvredljivih saopštenja koja je ova stranka objavila nakon našeg istraživanja „tetka iz Kanade“. Piše: Milica Vojinović Vulin je danas kao zakonski […]\nPokret socijalista ministra odbrane Aleksandra Vulina objavio je danas saopštenje u kom navode da urednika KRIK-a Stevana Dojčinovića nikada nisu nazvali narkomanom, niti stranim plaćenikom. Saopštenja koja su objavljivali u prethodnih više od mesec dana, međutim, govore suprotno. Piše: Milica Vojinović Saopštenje Vulinove stranke objavljeno je na njihovom zvaničnom sajtu […]\nVučić ne zna da je Vulinov pokret vređao urednika KRIK-a\nPredsednik Srbije Aleksandar Vučić rekao je da nije upoznat sa tim da je Pokret socijalista Aleksandra Vulina nazvao urednika KRIK-a Stevana Dojčinovića narkomanom i da će se o tome raspitati. Piše: Nataša Marković Rekao sam da puste sve novinare Komentarišući zbog čega se nije pojavio na svečanosti BIA, Vučić je […]\noktobar 19, 2017\nKako je tužilaštvo Vulinu oprostilo „tetku iz Kanade“\nSlužbena beleška Tužilaštva za organizovani kriminal o postupku protiv ministra Aleksandra Vulina do koje su došli novinari KRIK-a pokazuje traljav, površan i nedovršen posao tužilaštva i policije. Na razgovor nije pozvan ni ministar Vulin, ni misteriozna tetka koja mu je navodno pozajmila 205.000 evra, a istražni organi nisu proverili ni […]\nUrednik KRIK-a tužio Pokret socijalista\nStevan Dojčinović, urednik portala KRIK, tužio je danas Pokret socijalista Aleksandra Vulina zbog laži koje je ova stranka o njemu objavila u nizu saopštenja. Piše: Jelena Radivojević Nakon što je KRIK objavio da ministar odbrane Vulin ne može da dokaže poreklo novca kojim je kupio stan, njegov Pokret socijalista izdao […]\nBrnabić: Razumem reakciju Pokreta socijalista\nPremijerka Ana Brnabić rekla je danas da razume emotivnu reakciju Pokreta socijalista na pisanje KRIK-a o sumnjivom poreklu novca kojim je ministar odbrane Aleksandar Vulin kupio stan u Beogradu. Vulinov Pokret socijalista je u saopštenjima urednika KRIK-a optužio da je narkoman, strani plaćenik i da uživa u bolu. Izvor: N1, […]\nUNS: Umesto da objavi činjenice, Vulin pokušava da uvredi KRIK\nUdruženje novinara Srbije (UNS) protivi se pokušaju diskvalifikacije i vređanju urednika KRIK-a Stevana Dojčinovića i poziva Vulinov Pokret socijalista da argumentima demantuje eventualne netačnosti u tekstu KRIK-a. Piše: Nataša Marković Na otkriće KRIK-a da ministar odbrane Aleksandar Vulin ne može da dokaže poreklo više od 200.000 evra kojima je kupio […]\nPokret socijalista Aleksandra Vulina izneo je niz neistina na račun glavnog urednika KRIK-a Stevana Dojčinovića optužujući ga da napada Vulina, da je narkoman i da mrzi svakog ko se bori za Srbiju. Saopštenje, koje je objavljeno na sajtu pokreta i na ličnom sajtu ministra odbrane, usledilo je nakon KRIK-ovog otkrića […]


Уставни и законодавни оквир у Републици Србији националним мањинама гарантује велики обим права | Socijalistička partija Srbije\nUstavni i zakonodavni okvir u Republici Srbiji nacionalnim manjinama garantuje veliki obim prava Poslanička grupa\n2 oktobra, 2019 u 12:55\nMILETIĆ MIHAJLOVIĆ, narodni poslanik Socijalističke partije Srbije govorio je o Redovnom godišnjem izveštaju Poverenika za zaštitu ravnopravnosti za 2018. godinu.\nSrbija je multietnički prostor, zemlja sa najviše nacionalnih manjina u okruženju. Unapređenje položaja nacionalnih manjina i ostvarivanje manjinskih prava veoma je važno za stvaranje međuetničkog poverenja i uvažavanja.\n„Poštovana Poverenice, poštovani gospodine predsedavajući, dame i gospodo narodni poslanici, da se podsetimo da je Narodna skupština pre 10 godina usvojila Zakon o zabrani diskriminacije, svrstajući se tako u red demokratskih društava koja su prepoznala problem diskriminacije i zakonom utvrdila mere i aktivnosti za borbu protiv bilo kog vida diskriminacije.\nDiskriminaciju smo definisali kao nejednako postupanje prema pojedincu ili grupi, na osnovu nekog njihovog ličnog svojstva, što za posledicu ima nejednakost u šansama da ostvare Ustavom i zakonom zagarantovana prava. Dakle, to je nejednako postupanje, tretiranje, isključivanje, odnosno dovođenje u podređen položaj pojedinca ili grupe ljudi, koji se nalazi u istoj, sličnoj ili uporedivoj situaciji.\nDiskriminacija se može vršiti po osnovu i invaliditeta, starosne dobi, na osnovu pola, bračnog ili porodičnog statusa, nacionalne pripadnosti i etničkog porekla ili seksualne orijentacije itd.\nRedovan izveštaj koji se dali za ravnopravnost za 2018. godinu, a Narodnoj skupštini se takav izveštaj podnosi deveti put, ukazuje da se sprečavanju diskriminacije u svim segmentima društva po osnovu navedenih svojstava ličnosti, posvećuje sve veća pažnja. Prema rangiranju obima ispoljenih diskriminatornih radnji, kako je u izveštaju prikazano, najviše slučajeva diskriminacije je u 2018. godini bilo po osnovu invaliditeta. Kada se posmatraju oblasti diskriminacije, u izveštaju je navedeno da je na prvom mestu nažalost oblast pružanja javnih usluga. Na drugom oblast rada i zapošljavanja, na trećem su postupci pred organima javne vlasti, a na četvrtom oblast javnog informisanja i medija.\nIz kojih god razloga, u bilo kom segmentu života da se desi diskriminatorni odnos, on sprečava građane da ostvaruju svoja prava potpuno ravnopravno sa jednakim šansama pred zakonom.\nOsvrnuo bih se sa nekoliko rečenica na deo izveštaja koji se odnosi na ostvarivanje manjinskih nacionalnih prava. Prema izveštaju Poverenika iz 2018. godine, diskriminacija po osnovu nacionalne pripadnosti i etničkog porekla, rangirana je na šestom mestu, pri čemu izveštaj ne sadrži podatke za KiM. Kada su u upitanju prava nacionalnih manjina i etničkih grupa, moram da istaknem da Srbija ima ustavni i zakonodavni okvir koji nacionalnim manjinama daje prava koja su obimnija i veća od prava koje manjine imaju u mnogo razvijenim zemljama sveta. Jedno od značajnih prava jeste da manjine imaju zakonsku mogućnost da biraju svoje organe, pre svega nacionalne savete, kao i druge odbore, kojim se zapravo ostvaruju sva prava u autonomnosti obrazovanja, kulture, informisanja, jezika i pisma.\nProšle godine su održani izbori za nacionalne savete nacionalnih manjina. Na izborima su izabrana 22 nacionalna saveta, znači 22 nacionalne manjine su dobile svoje organe. U izveštaju se govori o prisustvu diskriminacije prilikom zapošljavanja pripadnika nacionalnih manjina u državnim organima i tu naravno ima problema. Taj problem može da postoji ukoliko pripadnici manjina ne govore srpski jezik koji je službeni jezik u Republici Srbiji.\nU lokalnim zajednicama u kojima manjine imaju preko 10% prisutnosti, obavezno postoje prevodioci za manjinske jezike. Pripadnici manjina rade i u državnim organima, ali se ne može očekivati da na primer pripadnik jedne manjine bude zaposlen na primer u Kragujevcu, ako ne zna službeni jezik države u kojoj živi.\nNe smemo iz ugla manjina državu Srbiju posmatrati kao tuđu državu, a pogotovo ne poštovati Ustav i zakone. To neke manjine ili bolje rečeno njihovi lideri nekih manjina danas pokušavaju i primenjuju.\nSrbija je multietnički prostor, zemlja sa najviše nacionalnih manjina u okruženju, zato je unapređenje položaja nacionalnih manjina i ostvarivanje manjinskih prava važno za stvaranje međuetničkog poverenja i uvažavanja. Život u multietničkim zajednicama je dvosmerni proces. Neophodno je sa jedne strane da država obezbedi korišćenje manjinskih prava, ali sa druge strane važno je da manjine prihvate i poštuju državu u kojoj žive i većinski narod, kao što većinski narod treba ne samo da obezbedi garantovana prava, već kroz stvaranje kulturno socijalnog ambijenta neguje multietničnost. Da bi se to postiglo neophodno je da se uzajamno više poznajemo i cenimo i da shvatimo da svaka manjina ovde u Srbiji ima prava koja omogućavaju izražavanje svojih posebnosti, ali da treba da se integriše u društvo kako bi mogla da razvija, obrazuje i čuva svoju baštinu.\nU svakom slučaju izveštaj koji ste podneli za ravnopravnost je dobar reper, ne samo za analizu stanja, već i za prepoznavanje slabosti i slabih tačaka koje treba kroz obostrano razumevanje i podršku pretvoriti u prednosti Srbije kao višenacionalne države. Poslanička grupa SPS će glasati za ovaj izveštaj.“


Veprovi dočekuju Lazio – Wild Boars Kragujevac\nVeprovi dočekuju Lazio\nVikend koji nas očekuje je vikend koji će obeležiti američki fudbal. U nedelju, 16. maja 2010. godine, aktuelni šampioni Srbije u američkom fudbalu, Divlji Veprovi, dočekaće ekipu Lazio Marines iz Rima u okviru EFAF kupa. Zanimljivo je to da je ova utakmica u programu manifestacija vezanih za proslavu Dana grada Kragujevca. Veprovi će snage odmeriti sa vicešampionima Italije na stadionu FK Sušica sa početkom u 11h. Za sve posetioce Divlji Veprovi su obezbedili besplatan ulaz.\nNakon poraza od sjajnih Bronkosa iz Švajcarske, Veprovi će imati šansu da pobedom završe takmičenje u EFAF kupu i to pred domaćom publikom. Nakon pobede u prošlom kolu protiv Pantera iz Pančeva, ekipa je više nego motivisana i vredno trenira za ovu utakmicu.\n– Jako interesantna utakmica! Sa takmičarske tačke gledišta, naš pohod na polufinale EFAF kupa je završen ali sa druge strane važnost ove utakmice je i dalje nemerljiva. Pobeda pred domaćom publikom protiv ekipe koja je vicešampion Italije, zemlje koja igra američi fudbal daleko duže od nas, je imperativ, moranje, potreba! Potrebano je da mi, igrači, pokažemo domaćoj publici šta nas je to do sada naučio glavni trener Aleksandar Ristić i lepršava nadasve čvrsta igra neće izostati. Kada je napad tečan a odbrana stamena, veprovi slave to veče pobedu. Očekuje nas veliko slavlje u nedelju 16 maja – rekao je Darko Cvetković, istaknuti defanzivni bek i reprezentativac Srbije.\nLazio je u prvom kolu EFAF kupa doživeo poraz od Kalanda Bronkosa, a rezultat je bio 62:41. U domaćem prvenstvu, Lazio ima skor 3:3, a skoro su snage odmerili i sa ekipom Reggio Emilia, sa kojom su se Veprovi susreli prošle godine. Lazio je trijumfovao rezultatom 38:37 što nam govori da ćemo imati ozbiljnog protivnika.\nUz prednost domaćeg terena i sjajne publike, nadamo se da će Veprovi pobediti i da će pobedom završiti ovogodišnji nastup na evropskoj sceni američkog fudbala.\nPo prvi put ove sezone, domaćoj publici će se predstaviti i naše čirlidersice.\nVeprovi trijumfovali u Pančevu\nŠampioni Srbije pobedili Lacio u EFAF kupu


Vesti online / Vesti / Hronika / U akciji "Kraba" farmaceuti odali nova imena\nSlužba za borbu protiv organizovanog kriminala došla je do brojnih saznanja da je malverzacija sa lekovima bilo i u nekoliko drugih zdravstvenih ustanova u Srbiji i da su sve izvršene podmićivanjem lekara.\nNekoliko predstavnika farmaceutskih kuća, koji su u junu prošle godine u akciji "Kraba" uhapšeni zajedno sa pojedinim rukovodiocima Instituta za onkologiju, odluzčili su da progovore I tako sebi obezbede bolji položaj u sudskom procesu, piše "Blic", prenosi Mondo.\nInformacije koje su oni dali pokazuju da je na platnim spiskovima farmaceutskih kuća bilo I lekara drugih medecinskih ustanova preko kojih je ugovarana nabavka lekova.\n“Privilegovane farmaceutske kuće tako su povećavale potrošnju svojih lekova, a lekarima je mito isplaćivan u kešu, poklonima I kroz fiktivne autorske radove”, naveo je izvor lista iz MUP Srbije.\nSaradnjom sa Institutom za onkologiju farmaceutske kuće su napravile poslovanje od oko milijardu dinara, a lekari koji su omogućili “prođu” određenim lekovima podmićeni su sa 50 milina dinara.\n"Slične cifre "vrtele" su se i u sada otkrivenim slučajevima. Pitanje je samo šta je za to vreme bilo sa pacijentima, da li su i koliko oni bili ugroženi. Za sada nema podataka da je ovakvim “poslovanjem” doveden u pitanje nečiji život, ali je i sama informacija dovoljno zastrašujuća”, kaže izvor “Blica”.\nOn navodi da je istraga o malverzacijama u nekoliko medicinskih ustanova pokrenuta nedavno, da se trenutno proveravaju tenderi o nabavci lekova, kontroliše se dokumentacija, ispituju veze pojedinih lekara.\n“Svi znamo da se ove stvari rade I po drugim bolnicama I da su mnogi lekari uključeni u to, ali je zabrinjavajuće da se postali toliko nezajažljivi I da se nisu uplašili nakon hapšenja bivšeg direktora onkologije dr Nenada Borojevića”, izjavio je izvor “Blica”.\nEX YU Svake sekunde korupcija u BiH pojede 24 evra


Turneja Barcelona Gipsy Balkan Orchestra | Kaleidoskop\nBarcelona Gipsy Balkan Orchestra sutra kreće na turneju po Srbiji, u okviru koje će 16. i 17. aprila nastupiti u Kolarčevoj zadužbini.\nBarcelona Gipsy Balkan Orchestra je međunarodni ansambl sa sedištem u Barseloni. Pored Ivana Kovačevića koji je iz Beograda, bend čine španska pevačica Sandra Sangjao, italijanski harmonikaš Matija Širosa, francuski gitarista Žilijen Šanal, perkusionista iz Grčke Stelios Togijas, katalonski klarinetista Dani Karbonelj i ukrajnski violinista Oleksandar Sora.\nKako je to Srbin "prevario" ostale i okupio ih na jednom mestu da sviraju balkansku muziku, opisuje Ivan Kovačevića iz Barcelona Gipsy Balkan Orchestra.\n"To se sve desilo slučajno. Mi smo kao socijalna slika Barselone. Zaista ima ljudi iz celog sveta i većinu ih privlači umetnost. Barselona nije grad za ljude koji idu trbuhom, nego dušom za kruhom. Mogao bih slobodno da kažem da su oni mene više 'nasamarili' nego obrnuto... Realno, sve nas je privukla balkanska muzika u istom momentu karijere, iako smo svi imali potpuno drugačije geografske i muzičke korene. Upoznavali smo se svirajući na džem sešnima u Barseloni, odatle je sve počelo", odgovara Ivan.\nA na pitanje šta su članovi benda koji nisu sa balkanskog podneblja uneli u muziku kontrabasista Ivan Kovačević odgovara: "Mislim da je svako doneo svoj karakter, kako lični, tako i muzički. Iskustva, pogled na svet, energija svakog člana, to je ono što se ne može prepoznati, ni otkriti odakle dolazi. Balkanska muzika nas je inspirisala da zajedno napišemo jednu priču iz nekog ličnog ugla".\nOvaj sedmočlani sastav pobuđuje interesovanje širom Evrope svojim jedinstvenim stilom koji sažima muziku Balkana, Srednjeg istoka i obala Mediterana.\nOrkestar Barcelona Gipsy Balkan je izrastao iz orkestra Barcelona Gipsy Klezmer, koji je za tri godine postojanja i negovanja izvorne muzike raznih naroda privukao neverovatnu pažnju publike iz celog sveta.\nSnimci njihovih koncerata, kao i pojedinačni spotovi na YouTube-u imaju po nekoliko stotina hiljada pregleda.\nPored Beograda, bend će nastupiti i 10. aprila u Užicu (Kulturni centar), 11. aprila u Čačku (Dom kulture), 12. aprila u Somboru (Narodno pozorište) dok će u Novom Sadu odžati dva koncerta 13. i 14. aprila (Studio M).\nPodsetimo se kako je bilo na koncertu u Sava centru prošle godine u okviru "Avo Kanto" turneje.


Poslednji dan za uplatu prve rate poreza na imovinu - Izazov\nRadio-televizija Srbije 14. februara 2019. 11:46\nKao i svake godine poreska rešenja na adrese građana počeće da stižu od aprila ili maja i zato na prvu ovogodišnju uplatnicu treba upisati iznos jednak poslednjoj, četvrtoj rati ovog nameta iz 2018.\nKoliki će porez građanima, preduzetnicima i preduzećima biti određen za 2019 godinu, razlikovaće se od opštine do opštine pošto je to prihod lokalnih samouprava.\nU opštinama u kojima je rasla cena kvadrata tokom 2018, rašće i osnovica za obračun, pa građani mogu da očekuju izvesno uvećanje poreza.\nGrad Beograd je svojom odlukom propisao da porez na imovinu građanima neće biti veći od dva odsto, a povećanje će uglavnom stići žiteljima centralnih delova grada.\nPrivrednicima porez na imovinu za ovu godinu utvrđuje se u skladu sa zakonom, odnosno primenom prosečnih cena po kvadratnom metru odgovarajućih nepokretnosti po zonama.\nPrema Zakonu o porezu na imovinu ova dažbina se plaća tromesečno, u roku od 45 dana od početka tromesečja. Ko ne plati na vreme biće mu zaračunata kamata koja trenutno iznosi 11 procenata na godišnjem nivou.\nUz to, obveznici koji pokušaju da izbegnu plaćanje ovog poreza rizikuju da plate i kaznu od 5.000 dinara. Oni koji nisu podneli poresku prijavu, a već duže vreme poseduju nekretninu, pored kazne, moraće i da plate porez za pet godina unazad.\nOd Dimitrovgrada do Niša za 45 minuta


POVERENIK ZA INFORMACIJE OD JAVNOG ZNAČAJA I ZAŠTITU PODATAKA O LIČNOSTI: Terenski nadzori posle vanrednog stanja\nSvi terenski nadzori koje obavlja Služba poverenika za informacije od javnog značaja i zaštitu podataka o ličnosti ne obavljaju se tokom vanrednog stanja uvedenog radi sprečavanja širenja korona virusa, kaže Poverenik Milan Marinović.\nOn ukazuje da u sklopu cele situacije ni inspektori Službe ne vrše terenske nadzore, ali zato služba i dalje radi i elektronskim putem prima primedbe građana po raznim osnovima.\nMarinović dodaje da se, dok traje vanredno stanje rad Poverenika odvija na način prilagođen novonastalim okolnostima i merama Vlade donetim za vreme i u situaciji vanrednog stanja.\nPisarnica i službena lica Poverenika ne primaju stranke, već da se komunikacija ostvaruje putem mejla ili telefona, naveo je Marinović.\n"Po prestanku vanrednog stanja, nastaviće se sa redovnim aktivnostima što znači da će morati da se obave nadzori koji su planirani u ovoj godini ili za čijem obavljanjem se ukaže potreba", precizirao je Poverenik.\nTakođe, kako je dodao, tada će se nastaviti i sa obukama u vezi sa primenom Zakona o zaštiti podataka o ličnosti("Sl. glasnik RS", br. 87/2018), koji je počeo da se primenjuje prošle godine.\nUkazao je na smanjen broj obraćanja zbog "ćutanja administracije" u ovom periodu, što je, kako kaže, s obzirom na situaciju i razumljivo.\nNapomenuo je da oni koji traže informacije svakako imaju pravo da ih dobiju, ali u nešto odloženim rokovima, imajući u vidu sve mere vanrednog stanja.\nSlužba Poverenika, kako je ukazao, u periodu vanrednog stanja posebno je koncentrisana na odlučivanje po žalbama zbog neizvršenja datih preporuka.\nMarinović je podsetio da je još od pre uvođenja vanrednog stanja izdavao preporuke u vezi sa zaštitom podataka o ličnosti i informacijama od javnog značaja, počev od toga da nije dozvoljeno objavljivati podatke o osobama zaraženim covidom 19.\nSkrenuo je pažnju starijim građanima na moguće lažne volonterske službe koje od njih zahtevaju niz ličnih podataka, brojeve računa i drugo.\nSavetovao im je da pokušaju da takve ponude provere ali i da o takvim slučajevima obaveste nadležne organe.


Tenkovski biatlon kod Moskve, Srbija sutra protiv Rusije\nNa prvom danu ovogodišnjeg Tenkovskog biatlona u okviru Međunarodnih vojnih igara, timovi Kine i Azerbejdžana izašli su kao pobednici, a Srbija nastupa sutra.\nKineski tim pobedio je na prvoj trci, dok je posada Kazahstana bila druga. Treće i četvrto mesto zauzeli su Uganda i Kuvajt, prenosi TASS.\nTimovi Indije, Azerbejdžana, Južne Afrike i Zimbabvea učestvovali su danas u drugoj trci, a pobednici su bili teknisti Azerbejdžana.\nSrbiju će se sutra suočiti sa posadama Irana i Rusije.\nTenkovski biatlon ove godine se održava od 28. jula do 11. avgusta, u okviru četvrtih Međunarodnih vojnih igara.\nNa takmičenju će se naći 189 timova iz 32 zemlje.\nNIS-ovi STIPENDISTI PONOS DVE DRŽAVE Andrija Avramović: Put od Gimnazije u Kraljevu, preko prestižnog ruskog univerziteta do titule najboljeg stranog studenta u Rusiji


Meksiko zavarivanje oprema tržište 2016 brzo rastuće gospodarstvo - vijesti - Kaonajboljeg zavarivanje doo\nZavarivanje oprema tržište 2016 brz uzgoj ekonomija Meksika\nMeksiko zavarivanje oprema industrija 2016 istraživanje tržišta izvješće je profesionalne i temeljite studije o sadašnjem stanju u industriji opreme za zavarivanje.\nIzvješće daje osnovni pregled industrije uključujući definicije, klasifikacije, aplikacija i industrija lanac struktura. Analiza tržišta opreme za zavarivanje je predviđeno za Meksiko tržištima uključujući i Trendovi razvoja, analizu konkurentne krajolik i ključnih područja razvoja stanja.\nRazvoj politike i planovi se spominju kao i Proizvodnih procesa i Sastavnica strukture troškova su također Analizirali. Ovo izvješće također navodi uvoz/izvoz potrošnje, ponuda i potražnja brojke, trošak, cijena, prihod i bruto marže.\nIzvještaj se fokusira na Meksiko glavnih vodećih industrija igrača pružajući informacije kao što su profili poslodavaca, stvarajući slike i specifikacije, kapacitet, proizvodnja, cijena, troškova, prihoda i kontakt informacije. Uzvodno sirovina i opreme i nizvodno potražnje analiza također provodi. Analiziraju Trendovi razvoja industrija opreme za zavarivanje i marketinških kanala. Konačno isplativosti novih investicijskih projekata procjenjuju i sveukupno ponudili zaključke istraživanja.\nSa 149 tablica i slika izvješće pruža ključne statističke podatke o stanju u industriji i dragocjen je izvor vodstva i smjer za tvrtke i pojedince zainteresirane na tržištu.\nPar: Cijev dolikuje make Up stanice\nSljedeći: Mali Portalna CNC plamen / plazma rezanje stroj\nCijev dolikuje make Up stanice\nGlobalni električnog Zavarivanja st...\nAutomatska Čelična cijev kraj Priru...\nKaonajboljeg cijev izmišljotina za ...\nŠto je unaprijed izraditi cjevovod ...


Odbačena krivična prijava protiv Fica za izjave o muslimanima\nBeta 9. februara 2016. 10:10\nTužilaštvo u Bratislavi, pozivajući se na slobodu govora, odbacilo je krivičnu prijavu protiv slovačkog premijera Roberta Fica podnetu zbog izjave i objašnjenja zašto neće dozvoliti da u Slovačkoj nastane kompaktna zajednica muslimana, preneli su danas mediji.\n„Jedini put da svedemo na minimum rizike kao u Parizu ili Nemačkoj jeste da sprečimo stvaranje kompaktne muslimanske zajednice u Slovačkoj“, rekao je Fico u spornom govoru 7. januara, kada je takodje najavio da Slovačka insistira da se ubuduće pomoć umesto izbeglicama, daje za zaštitu granica.\nSredinom januara protiv Fica podneta je krivična prijava zbog raspirivanja rasne, etničke i verske mržnje koju je sada tužilaštvo odbacilo.\n„Sloboda govora je zaštićena bez obzira da li je izjava racionalna ili emotivna, opravdana ili neopravdana i bez obzira da li je ostali primaju kao korisnu ili štetnu“, obrazložila je odbacivanje krivične prijave tužilac Zuzana Hulinova, objavio je danas slovački list DenikN.\nTužilaštvo je odbilo da pokrene krivično gonjenje premijera i stoga što je ocenilo da je iz konteksta njegovih izjava jasno da slovačka vlada ne sprema nikakve mere koje bi ograničile prava i slobode gradjana islamske vere na teritoriji Slovačke, već da vlada samo neće podržati one odluke koje bi dovele do ubrzanog porasta broja muslimana u Slovačkoj.\nFico je takodje na toj konferenciji za novinare u januaru, povodom napada imigranata na žene u novogodišnjoj noći u Kelnu i drugim nemačkim gradovima izjavio da Slovačka više ne želi da šalje izbeglicama humanitarnu pomoć i da insistira da ubuduće njen novčani udeo u rešavanju izbegličke krize ide isključivo na zaštitu granica od izbeglica.\nŠef slovačke diplomatije Miroslav Lajačak saopštio je, medjutim, kasnije da će Slovačka ispuniti svoje obaveze prema humanitarnim fondovima UN.


Centar borbe protiv sajber kriminala u Crnoj Gori | MINA\nNaslovnicaCrna GoraDruštvoCentar borbe protiv sajber kriminala u Crnoj Gori\nPodgorica, (MINA) – Crna Gora biće sjedište Regionalnog centra za borbu protiv sajber kriminala i za sajber bezbjednost.\nTo je “Vijestima” potvrdio ambasador Francuske u Crnoj Gori Kristijan Timonije.\nRegionalni centar za borbu protiv sajber kriminala i za sajber bezbjednost biće smješten u Naučno-tehnološkom parku u Podgorici, a sa aktivnostima će započeti već od proljeća naredne godine.\nEdukativni programi će se sprovoditi sa francuskim, slovenačkim, evropskim i regionalnim stručnjacima, uz podršku dva francuska univerziteta, uključujući Nicu Cote d’Azur i njen Balkanski institut za nauku i inovacije.\nKako je “Vijestima” rečeno, francusko Ministarstvo za Evropu i spoljne poslove je zvanično donijelo odluku da u Crnoj Gori bude Regionalni centra za izgradnju kapaciteta u oblasti sajber bezbjednosti za Zapadni Balkan.\nProjekat je pokrenulo Ministarstvo spoljnih poslova Francuske, preko francuskog predsjedavanja Evropskim savjetom, u partnerstvu sa Vladom Slovenije, a ima za cilj stvaranje regionalne strukture za jačanje sajber otpornosti i razvoj sajber kapaciteta u ekonomijama i upravama Zapadnog Balkana.\nCentar je dizajniran da pokrije dva segmenta – borba protiv sajber kriminala s jedne strane u korist policije i nosilaca pravosudnih funkcija za sprovođenje istraga i procesuiranja krivičnih djela sajber kriminala i jačanje regionalnog sistema sajber bezbjednosti, od sajber higijene do prevencije i upravljanja rizikom.\nRiječ je o centru koji će biti ishod Sajber Balkan projekta Francuskog centra za ekspertizu bezbjednosti u Jugoistočnoj Evropi, koji je iniciralo francusko Ministarstvo za Evropu i vanjske poslove.


Izložba posvećena Leonardu da Vinčiju u dimitrovgradskoj gimnaziji - Far\nGimnazija “Sveti Kirilo i Metodije” pridružila se obeležavanju 500 godina od smrti Leonarda da Vinčija. Tim povodom, u holu škole, uz podršku Fondacije “Dana” i organizacije “Natura Balkanika”, otvorena je postavka posvećena ovom italijanskom renesansnom umetniku.\nIzložbu je otvorila Snežana Simeonov, direktor gimnazije, a učenicima su se obratile i Marina Holodkova, upravitelj Fondacije “Dana” i Zlata Ćirov, profesor likovne umetnosti.\nMarina Holodkov je istakla da je ideja za izložbu “Leonardo 500” stigla iz Italije, kao i da je podržana od strane italijanskog Ministarstva prosvete i visokog obrazovanja, a da je njen autor Luiđi Valerio, arhitekta, direktor jednog Prirodnjačkog kulturnog centra Pomorskog saveza Italije.\n“Izložba je prošla dosta škola i nekih dvadesetak gradova. Cilj izložbe je da Leonardo na neki način bude stimulans za decu sa ove strane Jadrana koja žele da razmišljaju ili da gledaju svet drugim očima”, dodala je Holodkova.\nDirektor gimnazije, Snežana Simeonov izjavila je da je izložba takođe otvorena i za građane, ne samo za učenike gimnazije.\n” Leonardo da Vinči je obeležio renesansu, bio je genije posebne vrste koga je sve zanimalo – arhitektura, botanika, hemija, anatomija. Veoma je interesantno da učenici vide ovu izložbu i saznaju više o životu ovog genija i nadamo se da to bude inspiracija”- kazala je Simeonov i zahvalila se Marini Holodkov koja je o svom trošku došla iz Beograda kako bi učenici imali mogućnost da vide izložbu.\nPostavka koju čine 15 panela, nalaziće se u holu gimnazije do 23. septembra.\nBibliotečki fond Gimnazije „Sveti Ćirilo i Metodije“ obogaćen novim naslovima Празнична програма по повод първи ноември в димитровградската гимназия U Noći muzeja – izložba “Caribrod pre Dimitrovgrada” Otvorena izložba “Caribrod pre Dimitrovgrada” u “Noći muzeja“\ncaribrodDimitrovgradGimnazijaizložbaLeonardo da VinčiMarina HolodkovSnežana Simeonov\n“Sofija i Beograd - arheološki biseri” i u Dimitrovgradu


Izetbegović preti: Bosna ima strahovito oružje\nSvet Autor:Agencije11. nov. 202022:14\nBosna i Hercegovina ima na raspolaganju „strahovito oružje“, rekao je Bakir Izetbegović, predsednik SDA i zamenik predsedavajućeg Doma naroda Parlamentarne skupštine BiH, i poručio kako bi o tome trebalo da razmisle svi oni koji imaju zle namere prema toj zemlji.\nIzetbegović je posetio fabriku oružja i municije „Binas“ kod Bugojna gde su mu demonstrirali dejstva nekih od njihovih proizvoda, a čelnik vladajuće bošnjačke stranke nakon toga je novinarima kazao da je impresioniran viđenim.\nErdogan i Izetbegović o odnosima Srbije, Bosne, Hrvatske\nVučić pozvao Čovića i Dodika na sastanak, Izetbegović ljut\n„Prisustvovali smo prezentaciji nove granate proizvedene u „Binasu“ u Bugojnu dometa preko 2.000 metara i koja puca vrlo frekventno i rafalno. Dakle, strahovito oružje u rukama Bosne i Hercegovine“, rekao je Izetbegović.\nIzetbegović je prije dve godine izazvao niz reakcija nakon najave da će BiH, odnosno Federacija, snažnije razvijati svoju vojnu industriju „za ne daj Bože“.


Počeo najduži policijski čas - Novi Sad\nPočeo najduži policijski čas\n17:04:00 10.04.2020, Komentara: 0\nNovi Sad – Najduži policijski čas od uvođenja vanrednog stanja u Srbiji, koji će trajati dva i po dana, počeo je danas u 17 časova.\nGrađani kućne ljubimce mogu izvesti i sutra i u nedelju od 8 do 10 časova ujutru, kao i svakog dana između 23 časa i jedan čas posle ponoći. Šetnja može trajati 20 minuta, do 200 metara od mesta prebivališta.\nTokom 60 sati policijskog časa biće zatvorene prodavnice, pekare, apoteke i ostale uslužne delatnosti, baš kako je i do sada bio slučaj.\nNa ulicama mogu da budu samo oni koji imaju specijalne dozvole za rad. Da se kreću u to vreme, mogu samo oni koji moraju da rade kako bi bilo obezbeđeno funkcionisanje svakodnevnog života, a za to imaju potrebnu posebnu dozvolu za kretanje, kao i radni nalog poslodavca.\nBez obzira na zabranu kretanja, ukoliko građani osete bilo kakve tegobe treba da se jave u Dom zdravlja u slučaju sumnje na koronavirus i nikako ne treba da odlažu odlazak, a svakako neće biti sankcionisani ukoliko zbog toga napuste svoj dom.\nZa kršenje zabrane kretanja kazna do 150.000 dinara\nSvima koji prekrše zabranu kretanja od danas do ponedeljka u 5 časova ujutru preti novčana kazna od 50 do 150 hiljada dinara.\nIzuzeci su samo osobe koje imaju dozvolu za kretanje i oni koji osete simptome bolesti i žele da se jave nadležnim zdravstvenim ustanovama.\nZa prvih 14 dana primene Naredbe zbog ovog prekršaja kažnjeno je više od 1.400 osoba.\nPreminulo još pet osoba, 3.105 zaraženih\nU Srbiji je od koronavirusa u protekla 24 časa preminulo pet osoba, dok je još 238 njih zaraženo.\nUkupan broj zaraženih je 3.105, a njih 2.107 je hospitalizovano. Kako je rečeno na konferenciji za medije, 136 pacijenata je na respiratoru.\nOd početka epidemije u Srbiji je testirano 14.240 osoba, a proteklog dana 1.893 građana.\nEpidemiolog Darija Kisić Tepavčević je na konferenciji za novinare rekla da je na Infektivnoj klinici KCS smešten 41 pacijent, na Infektivnoj klinici u KC Niš 26, u KC Vojvodine 130, a u KC Kragujevac 67.\nU KBC "Dragiša Mišović" nalazi se 259 osoba, na Pulmologiji KCS 80, u staroj zgradi niške hirurgije 25, na Pulmologiji KC Niš 58, a u nekadašnjoj zgradi rehabilitacije niškog Kliničkog centra 25.\nU KBC "Zemun" hospitalizovano je 340 osoba, a u KBC "Zvezdara" 364 obolela.\nKisić je navela i da su na Beogradskom sajmu smeštene 232 osobe, u niškom Čairu i hotelu Centarturist 279, na Novosadskom sajmu 123 osobe, a u VMC Karaburma 64 osobe.


"Novak nikad ne bi odigrao kao što je Federer" - BIGportal.ba\n19 Jula, 2019 19 Jula, 2019 0204\nPoznati teniski stručnjak Mats Vilander kritikovao je igru Rodžera Federera u odlučujućim poenima finala Vimbldona. Švajcarac je posle četiri sata i 57 minuta igre poražen od Novaka Đokovića, što mu je bio treći neuspeh protiv svetskog broja jedan u finalima u Londonu. Vilander je na neki način skrenuo pažnju na…\nŠvajcarac je posle četiri sata i 57 minuta igre poražen od Novaka Đokovića, što mu je bio treći neuspeh protiv svetskog broja jedan u finalima u Londonu.\n“Novak nikad ne bi odigrao na taj način, da ide na siguran servis. To je osnovna stvar, serviraj u slabiju stranu protivnika“, izjavio je Vilanderza “L’Ekip” i dodao:\n“Mislim da je u tim ključnim momentima Federer platio ceh za sve te godine od 2004. do 2007. kada je toliko dominitao da nikad nije bio u prilici da igra važan gem. Nije bio dovoljno testiran, bilo mu je previše lako, taktički nije napredovao. Sada se suočio sa majstorima taktike Rafaelom Nadalom i Novakom Đokovićem, ali nije u tim ključnim poenima igrao na pravi način“.\nŠvajcarac će nekoliko nedelja odmarati sa porodicom pre nego što se vrati na teren na mastersu u Sinsinatiju


PROCENA UTICAJA NA ŽIVOTNU SREDINU | Opština Osečina\nPočetna / javne rasprave / PROCENA UTICAJA NA ŽIVOTNU SREDINU\nBroj : 501-4/2015\nOpštinska uprava osečina, Odeljenje za imovinsko-pravne poslove, urbanizam i stambeno kominalne poslove u skladu sa članom 10. stav 7. i člana 29. stav 1. Zakona o proceni uticaja na životnu sredinu (Službeni glasnik broj: 135/04 i 36/09) daje sledeće\nNosioc projekta „Podgorina frucht“ d.o.o. iz Osečine, ulica Pere Jovanovića Komirićanca br: 27, podnela je zahtev za odlučivanje o potrebi procene uticaja na životnu sredinu Projekta „Parnog kotlovskog postrojenja na biomasu“, čija realizacija se planira na katastarskoj parceli broj 4497, KO Osečina, na teritoriji opštine Osečina.\nU sprovedenom postupku doneto je rešenje da za predmetni projekat nije potrebna procena uticaja na životnu sredinu, budući da se za navedene karakteristike projekta i uz primenu važećih tehničkih normativa i standarda, kao i uslova zaštite koje su utvrđene navedenim rešenjem, ne očekuju značajni negativni uticaj na životnu sredinu u toku korišćenja projekta.\nDoneto rešenje zasniva se na analizi zahteva, opisu projekta, lokaciji objekta, pri čemu je organ imao u vidu naročito lokaciju projekta i propisane kriterijume za projekte navedene u Listi I i II projekata za koje je obavezna odnosno, za koje se može zahtevati procena uticaja na životnu sredinu („Službeni glasnik RS“, broj 114/08).\nPredstavnici zainteresovane javnosti mogu izvršiti uvid u doneto rešenje svakog radnog dana od 8-9 časova, u prostorijama Odeljenja za imovinsko – pravne poslove, urbanizam i stambeno – komunalne poslove, Opštinske uprave Osečina, ulica Karađorđeva br: 114, drugi sprat, soba 21.\nZainteresovana javnost, organi i organizacije u roku od 10 dana od dana prijema Obaveštenja, mogu dostaviti ovom Odeljenju svoje mišljenje o donetom rešenju.\nPrethodna: Odlučivanje o potrebi procene uticaja PROJEKTA Parnog kotlovskog postrojenja na biomasu na životnu sredinu\nSledeća: Noćni Vukovi u Osečini


SOinfo.org – Sombor 24/7 - Vest - Vlasnici snose troškova uklanjanja gromobrana\nVlasnici snose troškova uklanjanja gromobrana\nLokalna samouprava odgovorila je, doduše nepotpuno, na pitanja SOinfo.org portala u vezi sa radioaktivnim gromobranima na teritoriji grada. Uglavnom ostvaren je kontakt sa nadležnim službama, ali nije navedeno na kojim se lokacijama gromobrani nalaze. Namera je da iz sredstava za zaštitu životne sredine sufinansira uklanjanje spornih gromobrana. Plan će biti predstavljen u narednom periodu - obećali su nadležni.\n- Vlasnici katastarskih parcela i objekata na kojima se nalaze radioaktivni gromobrani dužni su da ih uklone. Uklanjanje radioaktivnih gromobrana može da vrši nosilac licence na zahtev vlasnika katastarskih parcela i objekata. Troškove uklanjanja radioaktivnih gromobrana snose vlasnici katastarskih parcela i objekata. Sredstva za uklanjanje radioaktivnih gromobrana sa katastarskih parcela i objekata čiji vlasnik nije poznat ili je prestao da postoji obezbediće se u budžetu lokalnih samouprava na čijim teritorijama se nalaze takvi radioaktivni gromobrani - navedeno je u odgovoru kabineta gradonačelnice Sombora, a vezano za aktuelan Zakon o radijacionoj i nuklearnoj sigurnosti i bezbednosti, koji je na snagu stupio pre nekoliko dana.\nGrad Sombor je naveo da su od Direktorata za radijacionu i nuklearnu sigurnost i bezbednost Srbije - Sektora za stručni nadzor i kontrolu rada zatraženi podaci o broju i lokaciji radioaktivnih gromobrana na teritoriji grada Sombora iz evidencije Direktorata, koji će biti upoređeni sa podacima kojima lokalna samouprava raspolaže. Dalje je rečeno da će u saradnji sa inspektorom za radijacionu i nuklearnu bezbednost i prema njihovom planu inspekcijskog nadzora pristupiti rešavanju navedenog problema. - U ove aktivnosti uključiće se upravnici stambenih zajednica, kao i pravna lica na čijim objektima se nalaze radioaktivni gromobrani. Zavisno od plana inspekcijskog nadzora lokalna samouprava će iz sredstava za zaštitu životne sredine angažovati deo svojih sredstava za sufinansiranje uklanjanja radioaktivnih gromobrana - piše u odgovoru. Nadležni inspektori su dužni da do 31. decembra sačine plan za narednu godinu i nakon upoznavanja sa planiranim aktivnostima lokalna samouprava će detaljnije informisati javnost o predstojećim koracima na rešavanju ovog problema.\nsavamajstor @ Pet, 21.12.2018. 08:30\ndirektorat za radijacionu i nuklearnu sigurnost i bezbednost srbije društvo inspektor radioaktivni gromobrani sombor upravnici stambenih zajednica zakon o radijacionoj i nuklearnoj sigurnosti i bezbednosti


Nacionalna služba za zapošljavanje - Vesti - Mnogi poslodavci zbog najavljenih podsticaja vraćaju otpuštene na posao \nMnogi poslodavci zbog najavljenih podsticaja vraćaju otpuštene na posao\nBeograd | Vest, datum objave: 7. април 2020.\nMeđu prvima, nemedicinske posledice epidemije osetili su privrednici. Neki od njih reagovali su otpuštanjem radnika. Različite su procene koliko je radnika u prethodnih nekoliko nedelja ostao bez posla. Zoran Martinović, direktor Nacionalne službe za zapošljavanje, kaže za RTS da se na tržištu rada za sada ne vide drastične promene i da su se mnogi poslodavci odlučili na to da zbog mera Vlade vrate otpuštene radnike.\nZoran Martinović je, gostujući u Dnevniku RTS-a, rekao da se broj otpuštenih i onih koji su izgubili posao meri prijavom na evidenciju za prijem novčane naknade. Na evidenciju se, kaže, prijavilo oko 4.300 osoba, od čega se oko 2.300 prijavilo za pravo na novčanu naknadu za slučaj nezaposlenosti.\n"Nama se ako gledamo ceo mart broj lica koja su se prijavila na evideniciju čak ispod proseka u odnosu na celu prošlu godinu. Mi smo prošle godine imali mesečno oko 6.000 lica, a u januaru, februaru i martu taj broj je bio oko 5.000. Još ne vidimo jake turbulencije na tržištu rada, ali moramo biti spremni na ono što dolazi", izjavio je Martinović.\nNavodi da je novi vid komunikacije sa korisnicima možda u početku usporio prijavljivanje, ali taj proces funkcioniše.\n"Mi smo obezbedili da svi oni koji imaju potrebu da komuniciraju sa NSZ-om to rade elektronskim putem. Imajući u vidu da smo, poštujući uredbu vlade, obavestili sve naše potencijalne korisnike da neće izgubiti to pravo i ako se prijave i nakon prestanka vanrednog stanja. Vidimo da je taj proces usporen, ali se neki poslodavci odlučuju da vrate radnike", kazao je Martinović.\nRazgovraju, kaže, i sa poslodavcima i sa nezaposlenim licima.\n"Vidimo da su oni koji su u prvi mah planirali da otpuste, odustali od toga nakon što su videli mere Vlade. Vidimo da oni koji su podneli zahtev povlače ga, ali mislim da će to u narednim danima biti i u većem broju", istakao je Martinović.\nVidi se, ukazuje, da otkad je uvedeno vanredno stanje, da se na evidenciju prijavilo mnogo više osoba od onog broja koji se prijavljuje za novčanu naknadu.\n"To znači da se oni prijavljuju iz nekog pasivnog stanja, da nisu bili na evidenciji, da se sada prijavljuju jer su aktuelne naše mere za podsticaje za zapošljavanje", izjavio je Martinović.\nZadužili su, napominjem, filijale da na kraju radnog vremena dostave presek onih koji se prijavljuju za novčanu naknadu.\n"Prednjače veliki gradovi, Beograd, Niš, Novi Sad, i manji gradovi kao Užice, Jagodina, Sremska Mitrovica, Kraljevo, Kragujevac. U drugim sredinama mi to deluje kao prosek u odnosu na redovno stanje", zaključio je Martinović.


Pravni fakultet Univerziteta u B\nPravni fakultet Univerziteta u Beogradu ima čast da objavi početak registracije za učešće na međunarodnoj konferenciju o unifikovanom pravu medjunarodne prodaje ‘Uniform Sales Law’ koja će se održati na Pravnom fakultetu u periodu od 12-13. novembra 2010. godine. Konferencija će razmatrati najvažnija pitanja primene Konvencije UN o ugovorima o međunarodnoj prodaji robe iz 1980. godine (Bečka konvencija), zaključenja ugovora o međunarodnoj prodaji robe, pravima i obavezama ugovornih strana, pravnim sredstvima zaštite za slučaj povrede ugovora, kao i odnosa Bečke konvencije i drugih instrumenata međunarodnog privrednog prava (Incoterms, UNIDROIT Načela, i dr.).\nViše od 20 uvaženih profesora iz zemlje i inostranstva učestvovaće u radu Konferencije, uključujući i članove Savetodavnog veća za primenu Bečke konvencije, koja se organizuje povodom tridesetogodišnjice od donošenja Konvencije i u čast nedavno preminulog profesora Ala Kricera, koji je kao dugogodišnji sekretar Instituta za medjunarodno privredno pravo Pejs univeziteta u SAD dao neprocenjiv doprinos jednoobraznom tumačenju i primeni Konvencije.\nKonferencija je organizovana u saradnji sa GTZ otvorenim regionalnim fondom, Spoljnotrgovinskom arbitražom pri Privrednoj komori Srbije, Ministarstvom nauke i tehnološkog razvoja, Ministarstvom trgovine i usluga, gradskim Sekretarijatom za privredu i Turističkom organizacijom Beograda.\nProgram konferencije >>\nZa više informacija kontaktirajte mr Milenu Đorđević putem e-maila >>


F1Srbija | Ferstapen na pol poziciji u Kanadi, Alonso startuje iz prvog reda\nFerstapen na pol poziciji u Kanadi, Alonso startuje iz prvog reda\nMaks Ferstapen je uspeo da osvoji drugu pol poziciju ove sezone, apored njega iz prvog reda startuje Alonso. Vozaču Red Bula svakako je posao olakšan jer je Sajnc na poziciji 3 jedini od ozbiljijih rivala kaji se nalazi u vrhu grida, dok Lekler startuje sa začelja, a Perez sa pozicije13.\nPrvi deo kvalifikacija doneo je razočaranje domaćem Latifiju kao i Strolu i Fetelu koji je na 3. treningu imao dobar tempo. Međutim, u prvom delu kvalifikacija nestala je brzina koju je Aston Martin imao na 3. treningu. Cunoda zbog kazni nije ni pokušavao da napravi neki rezultat, a pored nabrojanih vozača, borbu u prvom delu završio je i Gasli.\nU drugom delu kvalifikacija Albon je prvi imao izletanje i kontakt sa barijerom. Potom je i Perez na kočenju produžio pravo u barijeru sa nešto jačim udarom. Pokušao je da ubaci menjač u hod u nazad ali bez uspeha, pa je istaknuta crvena zastavakako bi se uklonio njegov Red Bul. Drugi period nastavljen na 9 minuta do kraja.Lekler nije izlazio na stazu, Perez je istisnut iz prvih deset, a Noris nije uspeo da postavi vreme brzog kruga zbog problema sa agregatom. Kraj sesije u drugom delu bio je i za Botasa i Albona.\nU završnici Fertapen je bio najbrži, a najveće i najprijatnije iznenađenje svakako je Alonso koj će startovati sa pozicije 2, odnosno iz prvog startnog reda.\nSajnc je postavio treće vreme, Hamilton četvrto, a svakako su iznenađenje napravili Magnusen i Šumaher plasmanom na pozicije 5 i 6. Miku Šumaheru je ovo najbolji kvalifikacioni plasman u dosadašnjoj karijeri.\nOkon u drugoj Alpini kreće sa pozicije 7, a pored njega iz istog reda i Džordž Rasel. Mercedes je pokušao sa pneumaticima za suvo u završnici ali je Rasel završio van staze dotakavši blago zadnjim krilom zaštitnu barijeru nakon otklizavanja sa staze. Britanac je uspeo da se vrati na stazu i doveze bolid do garaže.\nPrvih deset kompletiraju Rikardo i Guanju Džo kome je ovo prvi prolazak u završni deo kvalifikacija.\n1 Maks Ferstapen Red Bul 1:21.299 30\n2 Fernando Alonso Alpina 0.645s 29\n3 Karlos Sajnc Ferari 0.797s 29\n4 Luis Hamilton Mercedes 1.592s 31\n5 Kevin Magnusen Has 1.661s 31\n6 Mik Šumaher Has 2.057s 31\n7 Esteban Okon Alpina 2.230s 30\n8 Džordž Rasel Mercedes 2.258s 30\n9 Danijel Rikardo Meklaren 2.450s 30\n10 Guanju Džo Alfa Romeo Rejsing 2.731s 31\n11 Valteri Botas Alfa Romeo Rejsing 3.042s 21\n12 Aleks Albon Vilijams 3.112s 21\n13 Serhio Perez Red Bul 9.381s 14\n14 Lando Noris Meklaren 15\n15 Šarl Lekler Ferari 10\n16 Pjer Gasli Alfa Tauri 2.273s 11\n17 Sebastijan Fetel Aston Martin 2.293s 12\n18 Lens Strol Aston Martin 3.313s 11\n19 Nikolas Latifi Vilijams 3.441s 11\n20 Juki Cunoda Alfa Tauri 4.356s 4


Beta\t 24. maja 2016. 19:00\nIstraživačka stanica “Petnica” (ISP) nastavila je da radi, pošto je s Ministarstvom prosvete i nauke Srbije potpisala ugovor o finansiranju programa, saopštila je danas ta ustanova koja radi s talentovanim djacima i studentima.\nKako se navodi u saopštenju, svi odloženi programi biće nadoknadjeni.\nU saopštenju se navodi da je u toku interdisciplinarni seminar Exploratorium na temu “Nauka i društo”. Seminar traje do 25. maja, a 50 srednjoškolaca iz Srbije i zemalja Regiona razgovaraće s naučnicima, direktorima tehnoloških kompanija i zaposlenima u Ministarstvu prosvete i nauke.\nŠkole primenjene fizike, elektronike i matematike za one koji su prvi put u Petnici trajaće do 30. maja, navodi se u saopštenju ISP.\nKako se navodi, od 27. do 30. maja biće realizovani prolećni seminari primenjene fizike i elektronike, matematike i biomedicine namenjeni polaznicima koji ove godine rade samostalne istraživačke projekte.\nISP postoji više od 25 godina i kroz nju je za to vreme prošlo nekoliko hiljada talentovanih djaka i studenata, kao i njihovih nastavnika, iz Srbije i inostranstva.


Burić pogodio preko cijelog terena i doveo Nijemce do ludila\nRukometni golman reprezentacije Bosne i Hercegovine, Benjamin Burić, nastavio je sa sjajnim partijama i u njemačkom Wetzlaru. Rukometni golman reprezentacije Bosne i Hercegovine, Benjamin Burić, nastavio je sa sjajnim partijama i u…\nIzgubio mjesto u bh. reprezentaciji, klub iznenađen\nZa razliku do prethodnih reprezentativnih okupljanja na novembarskom nije bilo Jasmina Burića U Lechu su iznenađeni odlukom da selektor Mehmed Badžarević ne pozove Burića za okršaj sa Grčkom, piše poljski portal Przeglad Sportowy.…\nReprezentativac BiH izazvao pravi haos u velikom derbiju poljske lige! (VIDEO)\nLegija je u velikom derbiju Poljske na svom terenu pogotkom u 93. minuti slavila protiv Lecha, a jedna od centralnih figura tog meča bio je reprezentativac Bosne i Hercegovine Jasmin Burić. Naime, naš golman je u 91. minuti dobio direktan…


Press Online :: Politika :: "POVERLJIVI KONTAKTI POSTALI SU REDOVNI" Da li je ovaj tvit ambsadora Čepurina novi dokaz koliko se SRBIJA SAPLIĆE O RUSIJU\nAmbasador Rusije u Srbiji Aleksandar Čepurin najavio je na društvenoj mreži tviter sutrašnji sastanak srpskog šefa diplomatije Ivice Dačića sa njegovim ruskim kolegom Sergejem Lavrovim.\nI ništa ne bi bilo toliko neobično, da uz tu najavu nije pridodao "opis" tog događaja, ali i podstakao sumnje da nije reč o tek običnom susretu.\nOn je dodao da ti sastanci "dopunjavaju intenzivan i prijateljski dijalog na najvišem nivou, između predsednika Vladimira Putina i Aleksandra Vučića".\nUpravo ti "poverljivi kontakti" ponovo su podstakli sumnju da Srbija ništa ne radi bez Rusije, ili bar bez konsultacija sa njom u vezi sa najrazličitijim stvarima, kao i da ovo nije prvi sastanak takve vrste, već da se oni redovno dešavaju.\nMožda bi, ovog puta, oni mogli da se stave u kontekst predstojećeg sastanka u Berlinu 29. aprila na kome učestvuju zvaničnici Beograda i Prištine i koji je, prema nekim najavama, početak poslednje faze pred rešenje kosovskog čvora.\nSa druge strane, ti "poverljivi kontakti" mogli bi da budu još jedan povod za inače vrlo česte kritike na račun Srbije i njenog odnosa prema Rusiji, naročito od strane Evropske unije, koja se svako uputi po koju "packu".